Собир Ўнар. Дашт одамлари (2010) - www.ziyouz.uz\nБош саҳифа МатбуотҲозирги давр матбуотиСобир Ўнар. Дашт одамлари (2010)\nҚўшработ. Бу — мен туғилиб, киндик қоним томган тупроқ. Бу — Эргаш Жуманбулбул, Раҳматулло Юсуф ўғли каби булбулларнинг юрти. Бу — академик Тошпўлат Ширинқуловни етиштирган гўша. Ҳозирги кунда таниқли раҳбар ва моҳир мутахассис бўлиб етишганларнинг кўплари шу тоғу дашт, ястаниб ётган яйловларнинг беғубор ҳавосию меҳрини, зилол булоғу, муздек қудуқ сувини симириб улғайган инсонлардир.\nШу мақтанишнамо таърифнинг ўзиям анча тасаввур берар. Бироқ Нурота тоғ тизмасининг этаклари аро сувли, аниқроғи булоқ суви чиққан сайхонлик ҳамда адирлар бўйлаб жойлашган ўнлаб қишлоқлар, ғаллазор, кенг яйлов ҳамда қўшработ, Заркент, Жўш қўрғонларида яшаб меҳнат қилаётганлар — юз мингдан ортиқ аҳоли — шу Қўшработ, шу —қўшработликлар. Мамлакатимизнинг деярли барча ўқув ва илмий даргоҳларида фаолият юритаётган ўнлаб фан доктори, профессор, минглаб фан номзодлари (бу гапни муболағасиз айтаётирман) асл фидойилар, шоиру қаламкаш, журналистлар. Булар ҳам Қўшработ фарзандлари.\nХусусий томорқаларни айтмаса бошқа жойлар ҳаммаси лалмикор ерлар. Бу ерларга асосан бошоқли дон экинлари: буғдой, арпа, қисман махсар экилади. Буғдойнинг ҳам лалмига мос “сурхок” нави экилади. Бошқа навлардан ҳосил ундириш қийин.\nБултур тумандаги фермерлар чакки ҳосил олишмади. Туман ҳокими Т.Астоновнинг таъкидлашича, 30 центнердан ошириб ҳосил кўтарганлар ҳам бўлди. Бу яқин йиллар ичида қулоқ эшитмаган гап.\nЛалмикор ерда яшаётганлар яхши билади: булар — осмонга қараб Худодан имдод кутиб яшайдиган одамлар. Кўклам қуруқ келса — ишлар пачава. Эндигина қулоқ ёзган майсалар ҳам сарғайиб жойида қотади. Дағал хашакнинг тайини бўлмайди. Янтоқ, қўзиқулоқ, бирда-ярим шувоқ сўппайиб қад кўтаради, холос. Қаёққа қараманг — тап-тақир. Чанг-тўзон кўтариб шамол ўйнайди. Булоқларнинг суви камайиб, баъзан қуриб ҳам қолади. Одамлар ташвишга тушади. Айниқса, даштда ғалланинг бўйи ўсмай қолиб кетса, бундан баттари йўқ. Сабаби аҳоли ҳам дондан, ҳам сомондан қуруқ қолади. Рўзғори ободлиги чорва ҳамда буғдойга боғлиқ одамлар қийналиб қолишини тасаввур қилаверинг. 2000 йилдан 2003 йилгача қаторасига уч йил қурғоқчилик келиб, қўшработликлар қай аҳволга тушганларини кўзим билан кўрганман. Минглаб одамларнинг кўнглида унсиз бир ўтинч ётади: “Ёмғир ёғдир, Худойим!”\nҚаерда бўлсанг ҳам оқ сут бериб ўстирган онанг, бешикда биғиллаб йиғлаганинг пахсадевор уйинг, болалик қадрдонларинг — тенг-тўш жўраю қариндошларингни соғинасан, кўнглингнинг бир чеккаси доим уларга тортиб туради. Гўдаклигингда чанг тўзитиб ўйнаганинг сўқмоғу ёлғизоёқ йўл, дарахт, бутаю тош, жару сайҳонлар, булоқлар — бари-бари гўё тирик қадрдонингдек ойлар, йиллар оша ўзига чорлайди, чорлайверади.\nБу гал ҳам хизмат сафари баҳона атайин бола-чақа билан йўлга чиқдим. Наврўз ўтди. Қўшработда Наврўз ўзига хос сайлга айланади. Самарқанд йўли билан қирлар оша Қўшработга тушиб келаверсанг, даставвал Қўшёғоч қишлоғига дуч келасан. Ўнг томон ниш уриб кўкарган ғаллазор, чап томонинг катта қир, адирлардан иборат дашт. Ана худди шу жойда катта-катта икки камар бор. Камар деганимиз оёқ томони яланглигу қолган томони қирлар билан ўралган жой. Биринчи камар кенг, ёйиқ. Худди шу жойда эрталабдан томошалар, ашулачию спортчиларнинг чиқишлари карнай-сурнай садолари остида бошланиб кетади. Соат ўн-ўн бирларга қараб кейинги камарда кўпкари ўйини бошланади. Чавандозларнинг асл, ҳалол олишуви. Бу ерга самарқандликлардан ташқари қўшни Жиззах, Қашқадарё вилоятларидан ҳам полвонлар ташриф буюради. Адирни тўлдириб от чопаётган юзлаб чавандозларнинг “ҳаё-ҳуйт” овозлари, томошабин бўлиб турган минглаб ёшу қарининг “Ҳайда, фалончи полвон!”, “Ўрга қараб ҳайда!”, “Ўнгга қараб бур!”, “Жиловни қўй, қамчини бос, қамчини!” деган даъватли қийқириқларига қўшилиб кетади.\nКўпкари. Аъзалдан, ота-бобомиздан қолган халқ ўйини. Асл полвонман деганларнинг ҳалол олишуви. Шу олишувлар боис “полвон” деб ном чиқарганлар қанча: Исмат полвон, Мустафо полвон, Элибек полвон, Кўлибой полвон. Улар чопган отлар ҳам ўзларидек машҳур: қорабайир, қизил саман, Эргашнинг тўриғи… Лақаблари-чи: “Пистолет”, “Сувилон”, “Конъяк”…\nУ полвонлардан бугун ким бор, ким йўқ. Исмат полвон ўн етти йил аввал кўз тегиб кўпкарида вафот этди. Бугун унинг икки ўғли Низом полвон ва Жалол полвонлар ҳар қандай тўдадан улоқни узиб чиқувчи ҳақиқий чавандозларга айланишди. Булар қаторида бугун Шерали, Ғаффор,Ҳусан полвонларни кўриш мумкин.\nБу йилги Наврўзда нақ ер ёрилиб одам чиқди. Тахминан эллик-олтмиш минг одам тўпланди-ёв. Бу халқнинг ўз ўйинларига нақадар ихлосмандлигини, қолаверса, кайфиятини ифодаламайдими?\nҚадимда халқимиз Наврўзни Йилбоши ҳам деган. Бу ном қўшработда ҳануз сақланиб қолган. Қишлоғимизни Қувкалла дейишади. Унга ёндош кичик қишлоқча тағин бошқача — Зулмон ота. У ерда ўттиз хўжалик истиқомат қилади. Йилбошида ҳамқишлоқлар қишлоқ моллари учун чўпон тайин қилишади. Аҳил қишлоқ қирда, бўзлоқда бола-чақа, аҳли аёлу ёшу қари кўклам таомлари: пидина пичак, ошкади пичак, макка гўжа, сумалак, сўнгра самарқандча серсабзи паловни тушириб олиб, қўлларини артгач, муддаога кўчадилар: хўш, бу йил молларимизни ким боқади?\nАлбатта, бундай чоғда ўзим туғилиб ўсган қишлоқ одамлари ичида бўлсам ҳам, дарҳол бегоналигим ёҳуд бу кишилар “Тошкентдан келган меҳмон” олдида бу масалани муҳокама қилишга ийманаётгани сезилади. “Бир чекиб келиш” баҳонасида ўчоқ бошидаги тенгқурларим ёнига четланаман…\nБир вақт саксон беш ёшни қаршилаган ҳожи Ашур бобо мени имлаб қолади:\n— Ҳой, Собир, бермон кел, масаламиз ҳал!\nБорсам, Нуржон деган йигит – жўжабирдай ушоқ молларни боқишни осонгина бўйнига олибди. Қорамолга эга чиқмабди. Майли, буни навбати билан ўзимиз боқармиз, бир ойда бир марта навбат келар экан, эплармиз, дейишибди.\n— Ўзимиз ёмон бўпкетганмиз, Собирбой, — дейди Ашур бобо. — Нафсимиз чатоқ, қиру ўрдаги қанча ер бўлса ҳайдатиб, четан ўраб олдик. Бир хиллар азбаройи бошқалардан қизғангани учун ер эгаллаб олган, бирон нарса экмайдиям, ер бузилгани учун ичида бошқа хашак-пашак кўкармайдиям. Ахир шу жойлар аввал яйлов эди-ку. Давлатнинг ўн минглаб қўйлари, юзлаб қорамолу йилқилари бемалол ўтлаб юрарди-ку. Энди фақат тош-чағат жойларгина қолди. Мол жонивор ўтлай деб четан ошиб кетса борми — кўринг ғурбатни. Шу туфайли чўпон бўламан деб кўкрак кериб чиқадиган ҳам қолмади.\nГап айланиб қишлоқ оқсоқоли ҳақида сўз бўлди. Худога шукр, Зармитан конининг иш ҳажми кенгайиб, юзлаб ёшлар иш билан таъминланяпти. Катта миқдорда маош ҳам олишяпти. Аммо тўйларимиз бор — буларни тартибга олмаса бўлмайди. Йўлларимиз бузилиб кетди — тузатиш керак, ҳар йили сел келиб кўприкларни олиб кетади — ҳашар қилиб бўлсаям одамларни уюштириб, бу ишларни қилиш керак ва ҳоказо.\nЁшлигида чавандоз полвон бўлган Беркин ака Бекқулов чўзиб ўтирган оёқларини йиғиштириб бирдан гапга тушиб кетади.\n— Оғайни, одамзотга бош керак, бўлмаса қийин экан. Мана, Президентимиз Ислом аканинг отасига раҳмат! Ўзбекнинг бошини қовуштириб, манаман деган давлат қилди-ку. Шу инсон омон бўлсин, бизни қийинчиликлардан олиб чиқади, ана кўрасан, дер эдим. Ҳай, тепамда Худо, шундай ажойиб кунларгаям етдик — бировдан кам жойимиз борми, а? Айт, кимдан каммиз?\nБиз энди дунё кўрмаганмиз. Бола-чақа, кўпкари деб, у ер-бу ерни синдириб, охирги вақтда тайёрлов идорада ишлаб, бировдан нари, бировдан бери — шу жойга етдик. Худойимга минг шукр, болалар уйли-жойли, энг муҳими — замонимиз тинч. Нон, уй, маишат — тинчлик бўлиб турса ўзи келаверар экан эшигингни қоқиб.\nЭнди, жўралар, мен бир ўтирик айтай.\nКўп йиллар “Пангат” хўжалигининг, “Биопункт”нинг директори бўлган раҳматли Ҳусан Ҳакимовни ҳамма яхши эслайди. Баджаҳл, қўрс деб айтишар эди. Тўғри, биров билан эл бўлиб қўлтиқлашиб кетавермас эди. Тайёрлов идорасида ишлаган вақтимда икковимиз бир-икки ҳамсуҳбат бўлдик. У одам унча-мунчани хуш кўравермасди, лекин мени икки марта ўзи излаб келиб, ҳангома қилиб кетди. Шу ўзимни қўярга жой тополмайман, қўй сўяй дейман, “Ўтир, гаплашайлик, ташвиш тортма”, дейди. Охирги гал бир коса шўрвага тегирмони нонни бўктириб олиб, ака-ука обдон гурунгни урдик. “Беркинбой, — дейди, — мен ўзим ишини, қилган яхшилигини миннат қиладиган одамни ёмон кўраман. Бироқ иккитагина миннатимни айтиб қўяй: бир ўзим биламан, бир Худойим билади, бу ёғи ёш ҳам кетди, қаридим, сенга айтсам бўлаверар. Кўп билан ишлаш оғир, ҳалол одамнинг бошини силадим, бироқ нафси ҳакалак отганларни жиловлашдай қийин иш йўқ дунёда. Райком қўймади, Йўлдошбойни хирмон мудири қилиб ишга олдим. Мавсум ярим бўлмай минг синтир ғалла йўқ-да — сотиб еб қўйибди. Ҳамма ишни тўхтатдиму, бориб, “Жами ғаллани тарозига соласан”, деб туриб олдим. Совуқ ўтиб кетган боладай дағ-дағ қалтирайди. Нақ минг синтир кам. “Ака, уйим куйди!” деб йиғлайди. “Нафсингга ўт тушсин, уйинг куйсин! Қамаласан энди!” дедим. Идорага келиб ўйладим: ростданам қамалиб йўқ бўпкетади-ку. Шартта “Қизил қўшин” бўлимининг мудири Жомонбойни чақиртирдим. Беш юз синтир ғаллага акт ёзиб келасан дедим. Пешонасидан ўқлоғдай-ўқлоғдай тер отилди. Нега демади. Акт ҳам, накладной ҳам опкемай юраверди. Бир тўйда ушлаб олдим. Қани қоғоз дедим. Гап нимадалигини билган экан. Аввал директор нафсига қилаяпти деб ўйлаган, Йўлдошбойнинг шов-шуви ёйилгач, баттар жони чиққан, чунки иккови бир-бирини ёмон кўрарди. Лекин ноилож, ўзининг ҳам ўпириб еган жойи кўп, киссасидан қоғозни чиқариб берди. Яна бир-икки муттаҳамгаям шу талабни қўйдим, улар хат-қоғоз қилишди, шуйтиб баччағар Йўлдошбойни қамоқдан опқолдим. Қаридим, балнисада ётиблар чиқдим — қалайсан деб бир марта ҳол сўрамади.\nЯна бирини айтай. Накуртлик Хуррам тентакниям омбор мудир қилиб олишга тўғри келди. “Райком бова, — дейман, — бунинг ошқозони чатоқ”. “Хўш, ошқозонига не бўпти?” дейди. “Битта эмас, иккита совхозни одам-подами билан қўшиб тиқсангизам тўймайди”, дейман. Ўқраяди, мени ёмон кўради. Ишга олдим. Орқасида чуви билан келди. Ферма мудирлигида юзта қорамол, икки юзта қўй-эчкини еб-ютиб юборган экан. Униям ёпдим. Омборни қабул қилгандан бир ой ўтмай қишлик емнинг, уруғлик арпа-буғдойнинг ярми йўқ-да. Шуйтиб яна муттаҳамларга кунимиз қолди-да. Амаллаб бошқаларнинг ҳисобидан бунинг ҳам жиноятини ёпдик. Лекин кейин бир оғиз раҳмат эшитмадим. Шундай қилган эдим деб бировгаям бир оғиз айтганим йўқ, мана, фақат сенга айтаяпман.\nҲусан ака нега келди, қўлида ишламаган бўлсам ҳам нега бу гапларни менга айтди — сира тушунмадим. Мана, ўзиям кетди-борди чин дунёга. Лекин, тан олиш керак, Қўшработда неча боғ бўлса шу одам яратди, гуллатди. Пангатнинг ўзини тоғ-қирларгача сув опчиқиб яшнатиб юборди. Йилқини кўпайтириб, Республикада биринчи ўринга опчиқди. Қўшработга Самарқанд томондан кириш жойларини қаранг: неча ўн гектар даштни дарахтзор қилган. ҳосилга кирди. Кўкламда қандай чиройли гуллаб ётар эди. Мана, оқсоқол кетганига ўн бир йил бўпти. Дарахтлари бирин-кетин қурияпти, кесиляпти. Ундан бериям икки ҳоким ишлади, бирови битта боғ яратдими. Яхшининг қадрини ўтгандан кейин билар экансан-да. Аммо ўша гапларини эслаб, ўйлаб туриб айтаман: ҳақиқий оқсоқол ўша одам экан. Баджаҳл деймиз. Бировни ургандир, бировни сўккандир, аммо бурнини қонатмади. Хўжалигидан бир инсоннинг қамалганини эшитганмисиз, йўқ, эшитмагансиз. Бировнинг кесилиб кетишини иснод деб биларди, бола-чақасини ўйларди. У одам ҳамманинг бошини қўшишни яхши биларди. Тўғрилик билан ишлатишни, охири яхшилик билан тугайдиган ишларга бошлаб охиригача олиб боришни эпларди. Ухламаса ухламасди, лекин ишлатмай қўймасди. Шунга яраша маошиниям ундириб берарди.\nАна — оқсоқол! Ана — одам! Биз қариб гўр бўлдикми — ўттиз хўжаликли қишлоққа бир чўпон тайин қилолмаймиз. Ҳай, аттанг…\nЎтган асрнинг 70-йилларида Чормитан деб аталувчи яккам-дуккам уйлардан иборат адир-қишлоқча тез орада ўша даврнинг замонавий шаҳарчасига айланиб қолди. Сабаби, бу ерда геология-қидирув ишлари натижасида катта олтин рудаси заҳираси аниқланган эди.\nКўп ўтмай шаҳарча атрофида олтин қазиб олувчи иккита шахта ташкил этилди. Геология-қидирув ишлари яна қизиди. Шундан буён кўп сувлар оқиб ўтди. Чормитан «Зармитан» деб ном олди. Олтин қазиб олувчи ишчилар яшайдиган алоҳида қўрғонча қурилиб, унга «Заркент» дея ном берилди. Вазирлар Маҳкамасининг 2002 йилдаги қарорига кўра Зармитан ва Маржонбулоқ олтин қазиб олувчи рудниклари Навоий тоғ-металлургия комбинатининг Жанубий кон бошқармаси таркибига киритилди. Бу қарор кон ишчилари ҳаёти ва фаолиятига кенг имконият эшикларини очгани билан тарихий воқеа бўлди. Мазкур объектнинг барча бўлимларида реконструкция, модернизация ва жорий таъмирлаш ишлари бошлаб юборилди. 2005 йилнинг август ойида Республика Президентининг Зармитан олтин кони ҳудудининг хом ашё базасини ўзлаштириш тўғрисидаги қарори қабул қилинди. Бугунги кунда Заркент қўрғони улкан қурилиш майдонини эслатади. Қисқа муддат ичида ишчилар учун махсус ётоқхона, 5 та икки, тўрт қаватли уйлар қуриб битказилди, ишлаб чиқариш ва қурилиш ишлари ҳажми янада кенгайди.\nМазкур қўрғон ҳудудида олтин рудасини ювишга мўлжалланган янги завод қурилиши жадал суръатда давом этяпти. Айни чоғда Зармитан олтин конига махсус ўқув курсларини битирган маҳаллий ёшлар қазувчи, ҳайдовчи, лифтчи ва бошқа ишларга қабул қилинмоқда.\n— Йил бошидан бери икки юздан ортиқ ёшлар ишга жойлашишди, — дейди кон директори Бахтиёр Ибрагимов. — Бугунги кунда махсус ўқув курсларини тамомлаётган мутахассис ёшларга эҳтиёж катта. Заркент қўрғонида ишга тушган янги Саноат ва касб-ҳунар коллежини икки йил ичида битирган талабалар ҳам бизга ишга қабул қилинади. Коллежни ҳар йили икки юз нафар атрофида талаба битиради. Шунга яраша иш ҳажми ҳам кундан-кунга ортиб бораяпти.\nҲа, бу коннинг имкониятлари жуда катта. Муҳими, маҳаллий ёшлар иш билан таъминланаяпти. Оладиган маошлари юқори. Бундан ташқари ойлик режалар бажарилишига қараб мукофот пуллари бериб борилади.\nИшчилар учун турли йўналишларда махсус автобуслар қўйилган. Улар ишчи-хизматчиларнинг ўз вақтида корхона ва уйларига етиб олишлари учун қулайликлар туғдиради.\nҚўшработда бу йил ҳам баҳор яхши келди. Демак, ғалла ҳосилидан кўнгил тўқ. Узумчиликка ихтисослашган Оқтепа хўжалигида ҳозир иш қизғин. Дарвоқе, туманда аста-секин кичик корхона, хусусий цех, ғишт заводи, мевани қайта ишлаш мини заводлари бирин-кетин иш бошлаётир.\nЁшлар қўл қовуштириб туриш, боқимандалик билан кун кечириб бўлмаслигини англаб етдилар. Юртга олимлар, раҳбарлар ҳадя этаётган бу даштлар яқин келажакда ишлаб чиқариш билан ҳам кўзга кўрина олишига ишонгинг келади.\n← Аввалги Аввалги Туронлик буюк донишманд\nКейинги → Кейинги: Ваҳоб Раҳмонов. Нуктадонлик санъати (2010)


Давлат харидлари: электрон танлов ва тендерлар қандай ўтказилади | NORMA.UZ\nМолия вазирлиги электрон танлов ва тендерларни ўтказиш тартиб-таомилларини белгилади (13.04.2020 йилда 3016-3-сон билан рўйхатдан ўтказилган).\nИлгари ёзганимиздек, 2020 йил апрелда давлат харидлари соҳасидаги тендер ва танлов савдолари босқичма-босқич электрон шаклга ўтказила бошлади. Шу мақсадда иккита махсус электрон майдонча: xarid.mf.uz ва tender.mf.uz очилди.\nШуни ҳам эслатиб ўтамизки, харид қилиш тартиб-таомилини, мазкур ҳолда танлов ёки тендерни танлаш битта шартнома бўйича харид қилинаётган товарлар, ишлар ва хизматлар қийматига боғлиқ:\nБитта шартнома бўйича қиймати (БҲМ)\nтоварлар – 5 000 дан 25 000 гача\nишлар, хизматлар – 25 дан 25 000 гача\nтоварлар (ишлар, хизматлар) – 25 000 дан ортиқ\nтоварлар – 2 500 дан 6 000 гача\nишлар, хизматлар – 25 дан 6 000 гача\nтоварлар (ишлар, хизматлар) – 6 000 дан ортиқ\nЭлектрон танлов ёки тендер ўтказиш тартиби амалда умумбелгиланганидан фарқланмайди, ўша-ўша асосий босқичларни ўз ичига олади: харид комиссияси тузилади, сўнг ҳужжатлар ишлаб чиқилиб, танлов (тендер) ўтказилиши ҳақида эълон берилади, шундан кейин иштирокчилардан таклифлар қабул қилинади, якунлар чиқарилади ва ғолиб билан шартнома тузилади.\nФарқланувчи жиҳатларидан бири – электрон танлов ва тендер иштирокчиларининг закалатлари ҳақидаги нормалар киритилди. Корпоратив буюртмачилар иштирокчилар томонидан закалат киритиш заруратини ва унинг миқдорини ўзлари белгилайдилар, у товар (иш, хизмат) қийматининг 3%идан ошмаслиги керак. Бюджет буюртмачилари билан бўлган ҳолатда, матндан келиб чиқилса, закалат киритиш мажбурий. Электрон танлов ёки тендер ғолиби аниқланмагунча киритилган закалат оператор томонидан хатланади.\nТабиийки, харид комиссияси аъзоларининг ўзаро ва иштирокчилар билан мулоқоти, шу жумладан ҳужжатлар айланмаси электрон шаклда амалга оширилади. Бунинг учун харид комиссиясининг ҳар бир аъзоси ва масъул котиби, шунингдек харид қилиш тартиб-таомили иштирокчиси учун шахсий кабинет очилади. Электрон тизим комиссия аъзоларига ёпиқ чатда, иштирокчилар билан эса очиқ чатда мулоқот қилиш имконини беради.\nТанлов ёки тендер якунларига кўра қабул қилинадиган қарорлар электрон баённома шаклида расмийлаштирилади. Харид комиссияси аъзолари ЭРИдан фойдаланган ҳолда уни имзолайдилар. Кўчирма порталда автоматик равишда эълон қилинади. Ғолиб билан шартнома ҳам электрон шаклда тузилиб, тарафларнинг ЭРИ билан имзоланади ва шартномалар реестрига киритилади.\nҲужжат Қонун ҳужжатлари маълумотлари миллий базасида эълон қилинган ва 13.04.2020 йилдан кучга кирган.


ХАЛҚАРО БОЛАЛАРНИ ҲИМОЯ ҚИЛИШ КУНИГА БАҒИШЛАНДИ – Сирдарё вилояти касаба уюшмалари ташкилотлари бирлашмаси Кенгаши\nМамлакатимизда жисмонан ва маънан соғлом, ҳар томонлама етук ва баркамол ёш авлодни тарбиялашга ҳисса қўшиш, 1 июнь – Халқаро болаларни ҳимоя қилиш кунини муносиб нишонлаш ҳамда “Касаба уюшмалари – болаларга” акцияси доирасидаги вазифалар ижросини таъминлаш мақсадида Ўзбекистон касаба уюшмалари Федерацияси Кенгашининг Раёсати ҳамда вилоят ҳокимининг қарорларига кўра Гулистон маданият ва истироҳат боғида 1 июнь – Халқаро болаларни ҳимоя қилиш кунига бағишланган тадбирлар бугунданоқ бошланиб кетди.\nЭрта тонгдан карнай-сурнайлар чалиниб, боққа каттаю-кичикни чорлади. Боғ бугун ҳар қачонгидан-да чиройли безатилиб, гавжум бўлди. Вилоятнинг туман ва шаҳарларидан 40 нафардан 80 нафаргача бўлган кам таъминланган оилалар фарзандларининг ташрифи ташкиллаштирилди.\n– Бу йил Халқаро болаларни ҳимоя қилиш куни уч кун давом этади, бугун 5 та туман ва шаҳардан 500 нафар болажонлар келишган, эртага, 31 май куни яна 5 та туман ва шаҳардан жажжи меҳмонлар келишади, 1 июнь куни эса вилоят маркази ва вилоятдаги барча болажонлар учун байрам дастури тайёрланган, – деди биз билан суҳбатда вилоят ҳокимлиги масъул ходими Фарҳод Боқиев.\nБоғда “Камолот” ЁИҲ вилоят бўлими фаоллари томонидан ташкиллаштирилган “Қувноқ бекатлар шаҳарчаси”, “Шахмат-шашка” ва қўл жанги усталарининг чиқишлари кўпчиликнинг диққат-эътиборини тортди.\nШу яқиндаги хиёбонда Гулистон “Болалар шаҳарчаси” тарбияланувчиларининг “Камалак” дастаси томонидан концерт дастури намойиш этилди. Жажжилар қувнаб-қувнаб қўшиқ айтдилар ва рақсга тушдилар. Йўлаклар бўйлаб ташкил этилган “Китоб ярмаркалари” жажжи китобсеварларни ўзига чорлади.\n-Биз шу ернинг ўзида “Китоб-менинг дўстимсан” танловини ташкил этиб, энг билимдон болаларни китоблар билан тақдирладик, – дейди вилоят Болалар кутубхонаси директори Шоира Шукурова.\nБоққа туташ “Яшил театр”да болажонлар учун концерт ва спектакль намойиш этилди. Томошабинлардан бирини суҳбатга тортамиз.\n– Ширин шаҳридан келганмиз, – дейди 4-синфни тугаллаб, 5-синфга ўтган Шаҳло Муродова. – Бизга томошалар жуда ёқяпти. Таътилимизнинг илк кунларидан шундай ажойиб байрам ташкил қилиб беришган ташкилотчиларга катта раҳмат.\nБолажонларга боғ ичида жойлашган “Нуроний” дам олиш масканида дастурхон ёзилиб, ширинликлар ва музқаймоқ тарқатилди. Энг ажойиб совға – Тошкентдан келган таниқли хонандалар – Эркин ХудойқуловЮ Абдували Ражабов, Дилшод Каттабеков, Шерали Бекмуродов, Музаффар Эркинов, Илҳом Шоимов, Умид Азизхон, “Имкон-шоу”нинг юлдузли бошловчиси Аҳрор Қўшматов, шоир Муҳаммад Исмоил ва бошқаларнинг чиқишлари бўлди. Албатта, эсдалик учун имзо олишу расмга тушишлар ҳам бўлди. Ўзбекистон Касаба уюшмалари Федерациясининг “Ишонч-Доверие” газеталари таҳририяти бош муҳаррири Жаҳонгир Шарофбоев, ижодкорлар Акмал Тошев ва Икром Хасановлар ҳам байрамда иштирок этиш учун етиб келдилар, албатта, сирдарёлик болажонларга ўзларининг совғаларини келтиришди.\n– “Болалар шаҳарча”мизнинг ўғил-қизлари доимий эътиборда, айниқса, бугун эл ибораси билан айтганда “аллада азиз” бўлдилар, – дейди шаҳарча директори Покиза Ахмеджонова. – Қарангки, болаларимизга ҳарбий акалари ҳам ажойиб совғалар – велосипедлар совға қилишди. Китоблар, йилномалар, турли ўйинчоқ ва кепкалар – булар учун барча жамоат ташкилотларига ўз миннатдорчилигимизни билдирамиз.\nБайрамнинг биринчи кунида томошалар юқори савияда ташкил этилди, эртага ва индин ташкил этиладиган тадбирлар бундан-да қизиқарли бўлади деб, умид қиламиз.\n← УЛУҒ ИШЛАР МАСЪУЛИЯТИ\n06/06/2018 sirdaryo ИМПОРТ ЎРНИНИ БОСУВЧИ ДОРИЛАР ЎЗИМИЗДА ИШЛАБ ЧИҚАРИЛАДИda fikr bildirishni o'chirish\n09/02/2017 sirdaryo ТИББИЁТЧИЛАР БЕЛЛАШДИЛАРda fikr bildirishni o'chirish


Тўрткўл тумани ҳудудидаги барча хўжалик юритувчи субъектларга тегишли бўлган автомототранспорт воситаларини ва тиркамаларини мажбурий техник кўрикдан ўтказиш тўғрисида\n1900 Тўрткўл туман ҳокимияти 15/01/2019 30/01/2019 0\n2019 йил “____” __________ №________ Тўрткўл тумани\n31 январдаги 54-сонли қарори билан тасдиқланган “Транспорт воситаларини мажбурий техник кўрикдан ўтказиш тартиби тўғрисида”ги Низом (Ўзбекистон Республикаси қонун ҳужжатлари тўплами, 2003 йил\n1-2-сон)га мувофиқ, Ўзбекистон Республикасининг 1993 йил 2 сентябрдаги\n913-XII-сонли “Маҳаллий давлат ҳокимияти тўғрисида”ги Қонунининг\n1. Туман ҳудудидаги барча хўжалик юритувчи субъектларга\nва фуқароларга тегишли бўлган автомототранспорт воситалари\nва тиркамаларини мажбурий техник кўрикдан ўтказиш бўйича комиссияси таркиби 1-иловага мувофиқ, тумандаги корхоналар, ташкилотлар\nва фуқаролар ҳисобидаги транспорт воситаларини ва тиркамаларини мажбурий техник кўрикдан ўтказиш жадвали 2-иловага мувофиқ тасдиқлансин.\n2. Қорақалпоғистон Республикаси Ички ишлар вазирлиги йўл ҳаракати хавфсизлиги бошқармаси билан Тўрткўл тумани “115-Тўрткўл автокорхонаси” МЧЖ ўртасида шартнома тузилганлиги маълумот учун қабул қилинсин.\n31 январдаги 54-сонли қарори билан тасдиқланган “Транспорт воситаларини мажбурий техник кўрикдан ўтказиш тартиби тўғрисида”ги Низомнинг 1-бўлим 5-бандининг “а” кичик бандидаги транспорт воситаларининг техник кўриги:\nа) биринчи босқичда 2019 йилнинг 1 мартдан 30 июнгача;\nб) иккинчи босқичда 2019 йилнинг 1 сентябрдан 31 октябргача;\nв) юридик шахсларга қарашли бўлган транспорт воситаларининг техник кўриги 2019 йилнинг 1 мартдан 30 июнгача;\nг) жисмоний шахсларга тегишли бўлган транспорт воситаларининг техник кўриги 2019 йилнинг 1 январдан 31 августгача ўтказилиши белгилансин.\n4. Тумандаги барча корхона, ташкилотлар ва муассасаларнинг раҳбарлари хизматидаги транспорт воситаларини мажбурий техник кўрикдан сифатли ўтказишга тайёрлаш чораларини кўрсин.\n5. Тумандаги барча корхона, ташкилот ва муассасалар ҳамда хусусий транспорт воситалари бўлган фуқаролар ўз транспорт воситаларини белгиланган муддатларда мажбурий техник кўрикдан ўтказишга техник томонидан соз ва яроқли аҳволда олиб келишини таъминласин.\n6. Мазкур қарорнинг бажарилишини назорат қилиш туман ҳокимининг ўринбосари У.Матназаров ва туман Ички ишлар бўлими бошлиғи З.Заитов зиммаларига юклатилсин.\n7. Ушбу қарор “Тўрткўлнома” газетасида расмий эълон қилинган кундан бошлаб кучга киради ва туман ҳокимлигининг расмий веб-сайтида ёритилсин.\n2019 йил “___” ____________\nТранспорт воситаларини мажбурий техник кўрикдан ўтказиш бўйича туман комиссиясининг\n1. Ш.Эрманов - туман Ички ишлар бўлимининг йўл ҳаракати хавфсизлиги бўлинмаси бошлиғи, комиссия раиси\n2. Р.Камалов - туман мудофаа ишлари бўлими бошлиғи\n3. Х.Нуриев - “Ватанпарвар” ташкилоти ўқув спорт техника клуби бошлиғи\n4. Р.Атажанов - “115-Тўрткўл автокорхонаси” МЧЖ раҳбари\n5. Х.Ходжаниязов - Нафақадаги техника мухандиси\nТумандаги барча ташкилот, корхона, муассасаларнинг давлат томонидан мажбурий техник кўрикдан ўтказиш\nТехник кўрикдан ўтказиш вақти\nЧумага қарши курашиш бўлими\nДавлат санитария ва эпидемиология назорати бўлими\nҚишлоқ хўжалиги касб-ҳунар коллежи\nТўрткўл индустриал-педагогика касб-ҳунар коллежи\nШўрахон саноат транспорт касб-ҳунар коллежи\nТўрткўл тумани қишлоқ ва сув хўжалиги бўлими


Дунё нигоҳи Афғонистонда. Ҳудудларни жангсиз олаётган “Толибон”нинг ғалабаси муқаррарми? | Qalampir.uz\nОлам\t25 Июнь 20:13 18611\n“Толибон” АҚШ ўз қўшинларини Афғонистондан олиб чиқиб кетганидан сўнг, мамлакатдаги энг йирик шаҳарларни зудлик билан эгаллашга тайёрланмоқда. Бу ҳақда Американинг йирик оммавий ахборот воситалари ёзмоқда.\nКеча, 24 июнь куни CNN телеканали “Толибон” ҳаракати Афғонистоннинг шимолий вилоятлари ва қўшни давлатлар, биринчи навбатда, Ўзбекистон ҳамда Тожикистон ўртасидаги энг катта шаҳар — Мозори Шарифга, аллақачон, етиб келганини хабар қилди.\nМаълумот ўрнида, “Толибон” ҳаракати жангарилари ушбу шаҳардан 2001 йилда АҚШ ва Россия қўшинлари томонидан Афғонистонда амалга оширилган ҳарбий операциялар давомида қувиб чиқарилган.\nБугунги кунда толиблар мамлакат жанубидаги асосан пуштунлар яшайдиган ҳудудлардан Афғонистоннинг бошқа халқлари: ўзбеклар, тожиклар, ҳазоралар яшайдиган вилоятларга тобора кўпроқ дадил юришларни амалга оширмоқда.\nЖорий йилнинг 22 июнь куни пойтахти Мозори Шариф бўлган Балх вилояти губернатори 1990 йилларда “Толибон”га қарши курашган “Афғонистон тожик Исломий Жамияти” (Жамият-и-Исломий) партиясидаги шерикларини яна қурол олиб, ўз ерлари ва халқини ҳимоя қилишга чақирди.\n“Аммо, толиблар Мозори Шарифни шерлар каби ўраб олган”, деб ёзади CNN дипломатик колумнисти Ник Робертсон.\nТолиблар кетма-кет Афғонистон минтақаларини ҳукумат қўшинларидан қайтариб олмоқда: жорий йилнинг майидан бери толибларнинг сўзларига кўра 90 та туман, аллақачон, уларнинг назорати остига ўтган. БМТнинг Афғонистон бўйича махсус вакили Дебора Лайонснинг сўзларига кўра, мамлакатнинг 370 та районидан камида 50 таси толиблар қўлида. Лайонснинг қўшимча қилишича, толиблар эгаллаб олган ҳудудлар вилоят марказларини қуршаб олган.\n“Бу шуни англатадики, толиблар хорижий қўшинлар мамлакатни тарк этиши биланоқ вилоят марказларини эгаллаб олишга тайёрланмоқда”, дейди Лайонс CNN’га.\nЖорий йилнинг 21 июнь куни толиблар Тожикистон билан чегарадаги Шерхон-Бандар шаҳрини 2000 йилдан бери биринчи марта эгаллаб олди. Эндиликда, толиблар ўзларининг рақибларига халқаро ёрдам келадиган муҳим пост — Тожикистон билан чегарани назорат қилмоқда. Шу билан бирга, улар 100 дан ортиқ ҳукумат аскарларини ўлдирган ва асирга олган, деб ёзади “The Wall Street Journal”.\nАфғонистон ҳарбийлари шунчалик руҳий тушкунликка тушиб қолганки, америкалик иттифоқчиларининг кўмагисиз қолгани сабабли толибларга тобора жангсиз таслим бўлмоқда. CNN маълумотларига кўра, афғонистонлик ҳарбийлар бирон марта ҳам ўқ узмасдан, толибларга америкаликлардан қолган ҳарбий техниканинг бутун колоннасини бериб қўймоқда. Масалан, толиблар бирон бир қора бозордан топа олмайдиган “Humvee” зирҳли машиналари.\n“The Wall Street Journal”нинг қайд этишича, толиблар ғалаба қилишининг муқаррарлиги туфайли афғон оқсоқоллари ва “Толибон” жангарилари ўртасида музокаралар олиб борилган ва натижада Афғонистоннинг кўп районлари таслим бўлган. Толиблар ўзлари томонга ўтган афғон ҳарбийларига эса ҳатто бир неча ой давомида кўрмаган маошини тўламоқда.\nЖорий йилнинг 22 июнь куни АҚШнинг БМТдаги элчиси Линда Томас-Гринфилд “Толибон”ни ҳокимиятни ҳарбий тарзда эгаллаб олиш ҳолатида халқаро ҳамжамият томонидан тан олинмаслиги ҳақида огоҳлантирди.\n“Биз толибларга ҳарбий йўл билан ҳокимиятни эгаллаш ҳаракатга қонунийлик бермаслигини яна бир бор такрорламоқчимиз. Биз Хавфсизлик Кенгашидаги ҳамкасбларимиз, шу жумладан Европа давлатлари, Хитой ва Россия билан афғон муаммосига ҳарбий ечим йўқлигини бир неча бор таъкидладик. Дунё Афғонистонда ҳокимият зўрлик билан қўлга киритилишини ёки Ислом амирлигининг тикланишини тан олмайди”, дейди Линда Томас-Гринфилд БМТ Хавфсизлик Кенгашининг фавқулодда йиғилишида.\nҚайд этилишича, “Толибон” ва АҚШ ўртасида 2020 йил февраль ойида Қатарнинг Доҳа шаҳрида Президент Дональд Трамп даврида ўтган музокараларнинг муҳим жиҳати – бу ҳаракатни янги сиёсий даражага олиб чиққан.\nМаълум қилинишича, ўшанда “Толибон” Афғонистон ҳукумати билан тинчлик музокараларига киришишни ва Ал-Қоида каби халқаро террористик ташкилотлар билан ҳамкорликни тўхтатишни ваъда қилган. Аммо, якунда улар ҳеч қандай ваъдаларини бажармаган. БМТнинг жорий йилнинг июнь ойи бошларида эълон қилган ҳисоботида айтилишича, толибларнинг ҳукумат кучларига қарши террористик ҳужумлари янада кучайган ва Ал-Қоида билан алоқалар сақланиб қолган.\nАҚШ ҳарбий таҳлилчиларининг башорат қилишича, хорижий қўшинлар Афғонистонни тарк этгач 6 ойдан 12 ойгача муддат ичида расмий Кобул қулайди, яъни мамлакатда ҳокимиятни толиблар эгаллаб олади.\n“Халқаро коалиция қўшинларига асосан таржимон сифатида ёрдам берган ўн минглаб афғонларнинг тақдири алоҳида ташвишга солмоқда”, дея қайд этган “The Wall Street Journal”.\nТолиблар уларни хоин, деб билишади ва аллақачон, нафақат таржимонларнинг ўзларини, балки яқин қариндошларини ҳам намойишкорона қатл қилишган, дейилади “Aljazeera” телеканали хабарида.\nАҚШ ҳарбий-денгиз флотининг адмирали Жеймс Ставридис “Bloomberg Opinion” учун ёзган мақоласида ҳар қандай усул билан, ҳатто бунинг учун уларни оммавий равишда эвакуация қилишга тўғри келса ҳам АҚШ иттифоқчиларини “Толибон”дан ҳимоя қилишни таклиф қилган: акс ҳолда уларни Вьетнамда қолдирилган АҚШ иттифоқчиларининг қийноқларга солинган тақдири кутмоқда.\nМассачусетс штатидан Вакиллар палатаси аъзоси ҳамда собиқ денгиз пиёдаси Сет Мултон алоҳида виза шартларига лойиқ, деб ҳисоблаган ҳамда АҚШга ёрдам берган 20 минг таржимон ва бошқа афғонларни эвакуация қилиш тўғрисидаги қонун ҳужжатларини тайёрламоқда.\n“Афғонистон билан, аллақачон, барчаси тушунарли. Биз бу урушда ғалаба қозонмаслигимиз аниқ. Аммо, бу урушда шармандали тарзда мағлубиятга учрашнинг кўплаб усуллари ҳали кўп”, дейди у “The Wall Street Journal” газетасига.\n29 Июль 11:10 41751\n30 Июль 08:27 40049\n28 Июль 09:32 32032\n28 Июль 12:31 28407\n28 Июль 13:55 24278


Murad Buildings | Янгиликлар | «Қора узун қанот» қуши уялари Murad Buildings биноларида\n«Қора узун қанот» қуши уялари Murad Buildings биноларида\nКуни кеча Murad Buildings биноларига, 200 дан ортиқ «қора узун қанот» қуши уяларини ўрнатиб чиқдик.\nНима учун айнан қора узун қанот қуши? Бу ўзи қандай қуш?\n«Қора узун қанот» қуши, худди «қалдирғоч» каби, осмонимизда файзли овоз чиқариб учиб юрувчи, ҳаммамизга машхур қушдир. Арабчада «Абобил» деб номланувчи бу қуш, Қуръони каримнин 105-чи «Ал-Филь» сурасида ҳам келтирилган. Маккага муқаддас Кабани бузиш ниятида бостириб келаётган Абраха қўшини устидан оғизларидаги сопол тошларни ёғдириб, уларни бу ёвуз мақсадларига қаршилик кўрсатадилар.\nБундан ташқари, бошқа маълумотларни ўрганиш натижасида, ушбу қушга нисбатан меҳримиз янада ортди.\n• «Қора узун қанот» қуши, ўз ягона жуфтига умр бўйи вафодор қолар экан;\n• Улар, ҳар баҳорда ўз уяларига қайтиб келишар экан;\n• Урғочи қуш тухумдан полапонлари очиб чиққунга қадар, эркаги ўз жуфтини таомлантирар экан;\n• Ҳавфсизликни таъминлаш мақсадида, улар ўзларининг ва полапонларининг чиқиндиларини уяларидан узоқроқ масофага улоқтиришар экан;\n• Биргина қуш, бир кунда юз мингга якин ҳашоротларни истеъмол қилар экан;\n• «Қора узун қанот» энг тез учар қуш бўлиб, учиш тезлиги соатига 170 км/соат тезликка чиқиши мумкин;\n• Улар юришни ҳам, сузишни ҳам билишмайди. Шунинг учун, кун бўйи фалакда учиб юришни ҳуш кўришади.\n• Таом излаш мақсадида, 500-600 км масофага бориб келишлари оддий ҳолат. Бу худди Тошкентлик йигитларнинг «Бочка»га бориб, мастава ичиб келишларига ўхшайди.\nУшбу юқоридаги сифатларини инобатга олган ҳолда, Murad Buildings уйларининг ҳар бирига, бундан буён, хаммамизга азиз булган «қора узун қанот» қушлари учун уялар ўрнатиб боришни мақсад қилдик.


Ўзбекистонда «яшил» ҳудудга айланган 6 та туманда масжидлар очилди | KITAB.UZ\nЎзбекистондаги туман ва шаҳарларнинг 26 июнь ҳолатига кўра эпидемиологик тоифалари рўйхати янгилангани ҳақида аввалроқ хабар берилганди. Янги рўйхатга асосан «яшил» тоифага ўтган олтита туманда масжидлар ўз фаолиятини тиклади. Бу ҳақда Дин ишлари бўйича қўмита хабар берди.\nРўйхатга кўра, Қорақалпоғистон Республикаси Хўжайли тумани, Наманган вилояти Косонсой тумани, Сурхондарё вилояти Сариосиё, Термиз, Ангор ва Узун туманларига «яшил» ҳудуд тоифаси берилди.\nЎзбекистон мусулмонлари идорасининг карантин даврида масжидлар фаолиятини ташкил этиш юзасидан баёнотига мувофиқ, шу йил 29 июндан бошлаб ушбу ҳудудларда жойлашган масжидлар намозхонлар учун очилди.\nЭслатиб ўтамиз, Республика махсус комиссиясининг қарорига мувофиқ Ўзбекистондаги «яшил» ҳудудларда 8 июндан бошлаб масжидлар ўз фаолятини қайта бошлаган.


Эктор Купер ўз ҳисобидан терма жамоа ходимларига "хизмат ҳақи" бергани ростми? - Zamin.uz\nЭктор Купер ўз ҳисобидан терма жамоа ходимларига "хизмат ҳақи" бергани ростми?\nБугун «Championat.asia» сайтида журналист Шаҳбоз Беғамов «Ўзбекистон миллий терма жамоасида фақатгина Купер ва у билан бирга келган штабдаги мураббийларда расман шартнома мавжуд. Ўзимизнинг қора кўзлар эса шунчаки «раҳматга» ишлашаётганини кўпчилик билмайди. Аммо буни пайқаган ва ЎФАдан садо чиқмаганидан ранжиган Купер куни кеча ўз чўнтагидан бутун штабда фаолият кўрсатаётган ходимларга «хизмат ҳақи» тўлаган»,— деб ёзди. Матбуот анжумани вақтида Эктор Купер бу ҳолат бўйича берилган саволга қуйидагича жавоб қайтарди:\n«Мен ҳеч кимга ойлик бермайман, ўзим ойликка ишлайдиган одамман. Агар кимгадир пул берсам, бу федерациянинг ўрнига уларга маош берганимни англатмайди. Уларнинг хизмати ёққани учун шахсий ташаббус кўрсатган бўламан.\nХодимлар эрта тонгдан бошлаб кун бўйи ишлашади ва уларнинг хизмати менга маъқул келди. Шунинг учун ҳам мукофот тариқасида уларга пул берганман. Бу масалада федерация билан ҳеч қандай муаммо йўқ», - дея айтиб ўтди Купер.\nБош мураббий, шунингдек, ЎФА у билан ўртасидаги келишувга қай даражада амал қилаётгани, унинг талабларини қанчалик қондира олаётгани ҳақида ҳам гапириб ўтди.\n«Федерациядан нолимаган бўлардим. Муаммо доим топилади, уларни биргаликда ҳал қиляпмиз. Федерация билан ҳеч қандай муаммойим йўқ. Барча ойликлар ўз вақтида тўланяпти», - дея таъкидлади Ўзбекистон терма жамоаси устози. “Замин” янгиликларини “Telegram”да кузатиб боринг\nЯнгиликлар » Спорт » Эктор Купер ўз ҳисобидан терма жамоа ходимларига "хизмат ҳақи" бергани ростми?


Шоҳруҳ Маҳмудхожиев: ”Ғалаба учун боримизни берамиз” / CHAMPIONAT.asia\n22:19Депай жароҳатдан фориғ бўлди 0 22:00КАРИКАТУРА. “Ливерпуль” афсонаси 40 ёшни қарши олди 2 21:50Бугун ЕЧЛ жорий мавсумининг финали бўлиб ўтиши керак эди 0 21:30Бундеслига. “Бавария” уйда аутсайдерлар қаторидаги жамоани қабул қилмоқда (онлайн ҳисоб) 4 21:29Суперлигани соғиндингизми? 4-тур жуфтликларини ёдга оламиз 10 21:18Чичарито: “Пеп, Юрген ва Моуринью ҳали “Босс” даражасида эмас” 6 21:00“Шальке” 10 ўйиндан бери ғалаба нималигини билмаяпти, тўплар нисбати эса – 3:21 1 20:50Мексика клуби кипери: “Шартномамда Месси билан боғлиқ банд бор” 2 20:35Бундеслига. “Бавария” ҳамда “Фортуна”нинг асосий таркиби билан танишинг 0 20:30Бундеслига. Меҳмондаги уч жамоада ғалаба, “Герта” эса уйда "Аугсбург"ни енгди (+жадвал) 2 20:10Муҳаммад Султонов – "Ротор”нинг 2019/20 йилги мавсумдаги энг яхши футболчиси деб топилди 5 19:55Фигу: “Авваллари “Олтин тўп”га даъвогарлар кўпчиликни ташкил қиларди” 5 19:40Линекер: “Роналдунинг мухлисиман, аммо Месси энг зўри” 69 19:30Ла Лига клублари тўлиқ машғулотларга қачон қайтиши маълум бўлди 0 19:20К-Лига 2. “Аньянг” 90+4 дақиқада ғалабани қўлдан чиқарди, Ғиёсов эса захирадан ўйинга қўшилди (+жадвал) 0\nШоҳруҳ Маҳмудхожиев: ”Ғалаба учун боримизни берамиз”\nТеглар : Пахтакор Ўзбекистон КубогиШоҳруҳ Маҳмудхожиев\nБугунги Ўзбекистон кубоги финалидан олдин “Пахтакор” жамоасининг иқтидорли футболчиси Шохрух Маҳмудхожиев билан суҳбатлашдик.\n- Жамоа айни вақтда чемпионлик ва Осиё чемпионлар лигасини масаласини ўзи учун ижобий ҳал қилди. Шундай бўлсада, олдинда яна иккита финал кутиб турибди. Кубокда ва Лига кубогида АГМК жамоаси рақиблик қилади. Қайси бирининг даражаси ва аҳамияти юқори?\n- Биз учун Ўзбекистон кубоги ва бу йил биринчи маротаба ўтказилган Лига кубогининг фарқи йўқ. Иккаласи ҳам соврин. Энди тўғри ким учундир Ўзбекистон кубоги муҳим. Чунки, у Осиё чемпионлар лигасига йўлланма беради. “Пахтакор” ўзи қатнашадиган барча мусобақаларда ғолиб бўлишни мақсад қилган.\n- “Пахтакор” АГМКни Суперлига доирасида икки бор йирик ҳисобда мағлуб этди. Эртанги ўйин жамоа учун одатдагидек ўтадими ёки алоҳида тайёргарлик олиб борилдими?\n- Финалда босиқлик билан, ўз ўйинимизни намойиш этган ҳолда, ғалаба учун ҳаракат қиламиз. Ҳаяжон нафақат бизда, рақибда ҳам бўлиши табиий. Кубокни қўлга киритиш учун боримизни берамиз.\n- Айтганимиздек "Пахтакор" муддатдан аввал чемпион бўлди ва ОЧЛга чиқиб бўлди. Қолган учрашувларда футболчиларга мотивация нима бўлади?\n- Муддатидан аввал чемпионликни нишонладик. Бунда барчанинг ҳиссаси бор. Муҳлислар, мураббийлар штаби, барча ходимларнинг мехнати эвазига чемпион бўлдик. Қолган тўртта ўйин, иккита финалда ғалаба қозониб, мавсумни мағлубиятсиз якунламоқчимиз. Шота Арвеладзе бир нарсани доим таъкидлайди: “Сизлар чемпионсизлар, тўғри. Аммо, бу тарихда қолди. Бугунги кун билан яшанглар, чемпио эканлигингизни исботланг”. Албатта, хотиржамликка берилмаймиз. Боиси, ота-оналаримиз, яқинларимиз, ишқибозлар биздан доим ғалаба кутишади.\n- Шахсан ўзингиз учу бу йилги чемпионат қандай ўтяпти. Ҳаракатларингиздан қониқиш ҳосил қиляпсизсми?\n- Яхши ўтяпти. Футболчи ҳеч қачон ўзидан қониқмаслиги керак. Бўлмаса, ўсишдан тўхтаб қолади.\nСуперлигани соғиндингизми? 4-тур жуфтликларини ёдга оламиз 10\nЖалолиддин Машарипов: "Олдимда аниқ таклиф йўқ" 15


Барибир битта манзилга борасиз - Hidoyat.uz\nАсосий саҳифа Мақолалар Барибир битта манзилга борасиз\nЧоп этилди Avgust 9, 2020 Барибир битта манзилга борасизda fikr bildirishni o'chirish\nМиллиардер Стив Жобс 56 ёшида ошқозон ости бези саратони касаллигидан 2011 йил 5 октябрда вафот этган эди. Унинг сўнгги сўзи ҳаётнинг мазмуни ҳақида☝\n– Биз 150 000$ ёки 30 000$лик машина билан юрсак ҳам, мақсад ва масофа бир хил эканлигини, 300$ ёки 10$ ичимликни ичсак ҳам, бир хил “маза”ни ҳис қилишни бошлаймиз.\n– Сиз яшаётган 300 кв метр ёки 3000 кв метрли уй ичида барибир ёлғизсиз ва бошқалар билан тенгсиз. Сизнинг ҳақиқий бахтингиз – бу дунёдаги моддий нарсалар ўткинчи эканлигини ҳис қилиш.\n– Ҳақиқий бахт дўстингиз ёки бирор инсон билан чин дилдан суҳбатлашганингиздир.


Кўкча | Shosh.uz\nБош саҳифа » Тошкент кўчалари » Кўкча\nКЎКЧА – ўтмишда Тошкентдаги 4 даҳадан бири ва дарвоза номи. Манбаларда Шайх Зайниддин даҳаси деб ҳам аталган. Шаҳарнинг ғарбий қисмида, асосан, ҳозирги Шайхонтоҳур тумани ҳудудида жойлашган. Даҳа ҳудудини чуқур жарликлар кесиб ўтган. Чегараси шарқдан Сағбон кўчасининг шарқидан, жануби-шарқ тарафидан Қуйи Бўзсув бўйлаб (ҳозирги Маннон Уйғур ва Самарқанд дарвоза кўчаси оралиғидан) ўтган. Бу ерларнинг ғарбида Кўкчаликларнинг боғлари ва полизлари (мавзелари) бўлган. Асосан Кайковус ва унинг шохобчаларидан суғорилган. Кўкча даҳасининг чорбоғлари Назарбек, Кўксарой ҳамда Келес дарёси бўйларидаги жойларда бўлган. 19-аср ўрталарида Кўкчада 3 дарвоза (Сағбон, Чиғатой ва Кўкча) бор эди. Аҳолиси, асосан, кўнчилик билан шуғулланган. Масалан, 1871 йилда даҳадаги 695 устахонадан 341 таси кўн-тери, 218 таси косибчилик устахонаси бўлган. Кўкчада 7 хумдон, 22 тегирмон, 22 обжувоз, 34 мактаб, 4 мадраса (Эшон Бўрихўжа Сақичмоний, Шукурхон, Ҳофиз Кўҳакий, Шарифбой), 60 масжид, 14 та қадамжой-мозорлар (Лангарота, Яланғочота, Ваққосота, Қўйчимозор ва бошқалар) бўлиб, шундан энг машҳури Шайх Зайниддинбобо қабристони ҳисобланган.\n«Кўкча» атамаси дастлаб 14-аср охиридаги Тошкент дарвозалари рўйхатида келтирилганлиги тарихчи Муҳаммад Солиҳхўжа Тошкандийнинг «Тарихи жадидайи Тошканд» асарида қайд этилган. «Кўкча» номи баъзи тадқиқотчилар фикрича, «коҳча» – қалъача номидан, бошқа бир тадқиқотчилар фикрича эса «кўҳча» – тоғча, тепалик, баландлик номидан олинган. Бинкат ҳудуди 11–12-асрларда ғарб томонга кенгайиши натижасида ҳозирги Чорсудаги, Кўкалдош мадрасаси, Хожа Аҳрор жоме масжиди ўрнашган ер ва улар ортидаги тепалик («Кўҳча») ғарби ва шимолидаги ҳудудлар ўзлаштирилиб янги турар жой мавзелари, бўлғуси Кўкча даҳаси вужудга келган. Буни 18–19-асрларда бу ерга келган рус сайёҳлари ҳам қайд этишган. Масалан, хорунжий Потанин 1829–30 йилларда Тошкентда бўлганида, «Шаҳар марказида хийла баланд дўнглик (кўҳча) жойлашган бўлиб, шаҳар аҳолиси у ерда тез-тез сайиллар, байрамлар ўтказиш учун тўпланадилар. Бу ердан шаҳар ҳудуди худди кафтдек кўзга ташланиб туради», деб ёзган. «Кўкча» атамаси Ўрта Осиёнинг бир қанча жойларида учрайди. Масалан, Я.Fуломов «Хоразм тарихи» асарида Кўкча-3 қабристони Кўкча тепалиги яқинида жойлашганини ёзади. Тошкент қалмоқларга тобе бўлган даврда (18-асрнинг 20–40-йиллари) шаҳар ўрдаси Кўкчада бўлганлиги ҳақида манбаларда узуқ-юлуқ маълумотлар учрайди. Масалан, савдогар Нурмуҳаммад Алимовнинг (1735) ёзишича, «Шаҳарни идора этган ўн киши (олийнасаб хўжалар) Кўкча дарвозаси олдидаги ўрдада яшайдилар». Одатда, қалмоқ хонлари ноиблари шу ерда қароргоҳ қуришган, уларни шаҳар марказига қўйишмаган. Кўкча дарвозаси шаҳарнинг шимолидаги кўчманчи халқлар, элатлар билан иқтисодий, савдо алоқаларини ривожлантиришда, уларнинг ҳужумидан мудофаа этишда катта роль ўйнаган. Масалан, Бухоро хони Абдуллахон II қўшини 1579 йилда Тошкентни қамал қилганида, асосий кучларни айнан Кўкча дарвозасига қаратган. Кўкчаликлар 42 кун мобайнида ғанимнинг шаҳарга киришига йўл қўймаган. Абдуллахон Шоҳрухиядан махсус қозонлар келтириб, уларни порох билан тўлдириб, Кўкча дарвозаси тагига қўйиб портлатгандан сўнггина шаҳарга киришга муваффақ бўлган.\n1865 йилда Тошкентни босиб олишда рус отлиқ қўшинлари Кўкча дарвозаси орқали кирганлиги «Тарихи жадидайи Тошканд»да қайд этилган. Муҳаммад Солиҳхўжанинг ёзишича, Кўкча дарвозаси Шайх Зайниддинбобо қабристонидан 1800 қадам масофада жойлашган. Бу ҳозирги Янгишаҳар маҳалласи бошидаги гузарга тўғри келади. Кўкчанинг ҳозирги ҳудудида кўп қаватли турар жой, маъмурий ва жамоат бинолари, касалхоналар, енгил саноат корхоналари қурилган.\nTags бу қизиқ маҳалла Тошкент дарвозалари\nPrevious Шайх Хованди Тоҳур (Шайхонтоҳур) мажмуаси\nNext Тошкент “Оқтепа”лари (номларнинг келиб чиқиш тарихи)\nPost Views: 710 Тошкент шаҳридан 100 км шимоли-шарқда, Ғарбий Тяншан тоғларининг денгиз сатҳидан 1000 метр …\n05.02.2015 да 14:25\nХорунжий дегани исм эмас, балки чор Россияси армиясидаги ҳарбий унвон. Унинг “байроқдор” маъноси ҳам бор. Илтимос, тўғрилаб қўйинглар.\n05.02.2015 да 17:43\nтузатиб қўйдик, эътиборингиздан миннатдормиз


“Озодлик” радиоси ўзбек бўлимига раддия « Ўзбекистон Халқ Ҳаракати\n“Озодлик” радиоси ўзбек бўлимига раддия\n28 сентябрь 2012 йил\n“Озодлик” радиоси ўзбек бўлими Ўзбекистонда адолатли жамият қуриш йўлида эркин минбар сифатида фаолият кўрсатиб келаётгани жамоатчиликка яхши маълумдир. Аммо менинг 20 йиллик тажрибамда биринчи марта бу радионинг ножиддий эшитиришига гувоҳ бўлдим. Радионинг шу йил 27 сентябр Сарвар Усмон олиб борган “Gogoosha яна қўшиқ айтишга уриниб кўрди” (ozodlik.org) эшитиришида менинг номимдан (Намоз Нормўмин) ножиддий сўзлар ва энг муҳими Қуръони Карим оятлари масхара усулда келтирилган. Гарчи эшитириш муаллифи бу гапларни “фараз”, деган бўлса ҳам, бу фаразларни номи жамоатчиликка яхши таниш кишиларнинг ўз гапи, дея тақдим қилиш энг камида бу кишиларга ҳурматсизлик ўрнида кўрилиши керак.\nҲурматли ўқувчилармизга ва миллатдошларимизга ушбу дастурда менинг номидан айтилган гапларга менинг ҳеч қандай алоқам йўқлигини билдираман. Бу гаплар эшитириш муаллифининг савиясини кўрсатадиган ҳужжатдан бошқа нарсага ярамайди, деб ўйлайман.


imon.uz 20-04-2021 175\nҚарзни қайтаришда қийналаётган кишига муҳлат беришнинг фазилати ҳақида Қуръон оятлари ва ҳадисларда бир неча бор таъкидланган. Жумладан, Қуръони каримда бу ҳақида шундай дейилади:\n“Агар (қарздор) қийналса, имконият топгунича кутиш лозим. Агар билсангиз (берган қарзингизни) садақа қилиб юборишингиз ўзингиз учун яхшироқдир”.\n“Расулуллоҳ соллаллоҳу алайҳи васаллам: “Ким ночор (қарздор киши)га муҳлат берса ёки унинг қарзидан камайтирса, Аллоҳ таоло қиёмат куни уни Ўзининг соясидан ўзга соя йўқ кунда Арши сояси остида соялантиради”, дедилар”.\n“Набий соллаллоҳу алайҳи васаллам дедилар: “Фаришталар сизлардан олдин ўтганлардан бир кишининг руҳини қарши олиб: “Бирон яхши амал қилганмисан?” дедилар. У: “Хизматкорларимга (камбағалга) муҳлат беришни ва бойга енгиллик беришни буюрар эдим”, деди. Шунда (Аллоҳ) айтди: “Уни(нг гуноҳларини) кечиб юборинглар”.\nБошқа лафзларда: Рибъийдан Абу Молик қилган ривоят: “Бойга енгиллик берар эдим, камбағалга муҳлат берар эдим”.\nРибъийдан Абдулмалик қилган ривоятда: “Бойга енгиллик берар эдим, камбағалдан кечиб юборар эдим”, дейилган. Рибъийдан Нуъайм Абу Ҳинд қилган ривоятда: “Бойдан (берганини) олар эдим, камбағалдан кечиб юборар эдим”, дейилган.


Фото: Устюртдаги тузоқ-камераларга тушган сайғоқлар — Sof.uz\nЖАҲОН 115,980,436 91,702,474 2,575,302\n22.01 18:09 432 Жамият\n«Сайгачий» мажмуа буюртмахонасида ўрнатилган фотоқопқонга сайғоқлар тўдаси тушиб қолди, деб хабар бермоқда Экология ва атроф-муҳитни муҳофаза қилиш давлат қўмитаси.\n2020 йилнинг февраль ойида ҳам сайғоқлар тўдаси фотоқопқонга тушганди. Қўмита сўнгги беш йил ичида мамлакатда сайғоқ популяцияси учрамаганлиги сабабли бу ўзига хос муҳим ҳодиса бўлганини айтганди.\nБугунги кунга келиб сайғоқ қисқариб бораётган тур сифатида Халқаро ҳамда Ўзбекистон қизил китоблари рўйхатига киритилган. Хусусан, Устюрт популяцияси сайғоқлари қисқариб бораётганлиги сабабли уни сақлаб қолиш учун зарур чора-тадбирлар қабул қилишни талаб этади.\nМаълумот учун, «Сайгачий» қўриқхонаси 2016 йилда Қорақалпоғистоннинг Мўйноқ ва Қўнғирот туманлари ҳудудида жойлашган «Сайгачий» буюртмахонаси негизида табиатни муҳофаза қилиш муассасаси шаклида ташкил этилган. Унинг мақсади алоҳида экологик қимматга эга бўлган табиий объектлар ва мажмуаларни ўз ҳудудида асл табиий ҳолатда сақлашдан иборат.\nМазкур қўриқхона умумий давлат аҳамиятидаги қўриқланадиган табиий ҳудуд саналади. 628 минг 300 гектар ер майдонига эга қўриқхонанинг алоҳида қўриқланадиган майдони 219 минг 800 гектарни ташкил қилади. Майдон 5 та — Белеули, Чуруқ, Алманбет, Дувана ва Жийдели ҳудудларига бўлинган.\n2010 йилда Ўзбекистон ва Қозоғистон ҳукуматлари ўртасида сайғоқларни муҳофаза қилиш, кўпайтириш ва барқарор ривожлантириш бўйича ўзаро келишув имзоланган.\n3.03 12:34 3972\nБугун, 13:32 3874\n3.03 08:45 2921\n3.03 11:14 2613\n2.03 09:55 1312\n22:06 9 Ўзбекистон\nБугун, 21:53 122 Жамият\nБугун, 21:15 185 Ўзбекистон\nБугун, 20:40 114 Ўзбекистон\nБугун, 19:57 74 Жаҳон\nБугун, 19:44 219 Жамият


15 минг АҚШ доллари эвазига бозордан жой олиб беришни ваъда қилган шахс ушланди\nЎзбекистон 217 25.05.2019 10:01:46\nБош прокуратура ҳузуридаги Иқтисодий жиноятларга қарши курашиш департаменти органлари томонидан ижтимоий аҳамиятга эга бўлган товарларнинг нарх-навосини сунъий оширилишинг олдини олиш, ички истеъмол бозорини ҳимоя қилиш, тадбиркорларни бозорларга эркин кириб келиши, уларга жой ажратилишидаги коррупция ҳолатларини аниқлаш борасида тегишли чоралар кўрилмоқда, дейилади ушбу департамент хабарида.\n“Хусусан, ўтказилган тезкор тадбирда, фуқаро М.М. тадбиркорлар К.Ю. ва А.Ш.ларга Учтепа туманидаги “Фарҳод деҳқон бозори” АЖ бозори ҳудудидан савдо қилиш учун жой олиб бериш эвазига 15.000 АҚШ долларини олаётган вақтида Департамент ходимлари томонидан ашёвий далиллар билан ушланган.\nБундан ташқари, М.М. икки нафар фуқаронинг хорижда ўқиганлиги ҳақидаги дипломларини нострификация қилиб бериш эвазига фуқаро А.Ш.нинг 1.800 АҚШ долларини фирибгарлик йўли билан қўлга киритганлиги аниқланган”, дейилади хабарда.


Энг ажойиб ва ҳамёнбоп хусусий курортлар ўнлигиHaqida.net\nHome Dunyo Энг ажойиб ва ҳамёнбоп хусусий курортлар ўнлиги\nБир марта бўлса-да кимсасиз орол эгаси бўлишни орзу қилган бўлсангиз, сиз ёлғиз эмассиз. Маълум бўлишича, ҳатто атиги 307 доллар эвазига ҳам бутун бир тропик ҳудудни ижарага олиш мумкин. HomeToGo туристик портали сайтнинг қидирув тизими орқали банд қилиш мумкин бўлган энг яхши 10 хусусий оролни танлаб, улар ҳақида маълумот берди. Уларнинг аксарияти икки ўринли люкс номердан қиммат эмас.\nColleton River Plantation, АҚШ — 307 доллар\nФото: TripAdvisor Rentals\nХусусий орол плантацияси Хилтон-Хед курорти яқинида жойлашган – бироқ бу ерда йирик сайёҳлар оқими йўқ. Бу Жанубий Каролинанинг экзотик бурчакларини тадқиқ қилиш ва ўзингизни 60 гектар ёввойи табиат майдонининг эгасидек ҳис қилиш учун ажойиб имкониятдир.\nBird Island, Белиз — 435 доллар\nУшбу гўзал маскан хилма-хил денгиз фаунаси, шаффоф сувлари ва барқарор қуёшли об-ҳавоси билан машҳур маржон рифлар орасида жойлашган.\nArea 51, Шип-Ченнел-Кей, Багама — 450 доллар\nШип-Чендаги шахсий оролда жойлашган қулай коттеж — Кариб қуёши нурлари остида ҳордиқ чиқариш учун мукаммал жой. Оролда доимо хизмат кўрсатувчи персонал мавжуд, шундай экан, меҳмонлар тўлиқ кўнгил ёзиши ва вақтинчалик ишларини унутиши мумкин.\nPrivate Island Rental, Нью-Йорк штати — 604 доллар\nАҚШ ҳудудидаги улкан архипелаг таркибидаги бу оролча Те-Айлс кўлида жойлашган бўлиб, у ўзининг илиқ суви билан машҳур. Меҳмонлар чўмилиб бўлгач, терассага қулайроқ жойлашиб, кўлнинг гўзал манзарасидан завқ олишлари мумкин.\nProspect Point House, Багама — 720 доллар\nБагама ороллари архипелаги участкасидаги Биг Фармерс Кейда жойлашган бу орол бутун дунёдан яшириниш учун энг яхши жойдир. Меҳмонлар учун турли кўнгилочар машғулотлар кўзда тутилган – виндсерфингдан то ёввойи ҳайвонлар билан ёнма-ён чўмилишгача.\nIpil Waterfront, Филиппин — 801 доллар\nБу экзотик орол 1780 оролдан ташкил топган филиппин архипелаги – Палаван «юраги»да жойлашган. Оппоқ қумли соҳилда уч ётоқхонали вилла жойлашган бўлиб, бу ерда меҳмонлар мазза қилиб дам олишлари ва оҳактош қояларнинг ажойиб манзарасидан баҳра олишлари мумкин.\nEast Sister Rock Island, Флорида — 1613 доллар\nУшбу тропик орол Флорида-Кис архипелаги таркибига киради, қитъадан унгача мотор қайиқда тезгина етиб олиш мумкин. Умуман олганда, вертолётда ҳаракатланиш ҳам мумкин – бу ерда шахсий қўниш майдони мавжуд.\nExclusive Private Island Custom, Белиз — 1643 доллар\n14 кишилик ёлғиз орол-курорт ижараси нархига қайиқ, шахсий ҳайдовчи ва бутун бир персонал штати, шу билан бирга, сув спорти ускунаси ҳам киради. Бонус: бу ердан Майя тоғи манзараси ғоятда ажойиб кўринади.\nCherry Island, Канада — 2466 доллар\nБир неча миллион долларлик коттеж Онтариодаги Мускок кўллари орасидаги 1,5 гектар хусусий оролда жойлашган. Меҳмонлар кўл бўйлаб қайиқда сузишлари ёки соҳил бўйида гулхан атрофида ўтириб, завқ олишлари мумкин.\nRoyal Belize, Белиз — 5000 доллар\nХизмат кўрсатувчи тўлиқ персоналга эга орол 5000 долларга тушади – у рўйхатдаги энг қиммат орол. Бунинг ажабланарли ери йўқ: курорт 18 кишига мўлжалланган, уларнинг барига денгиз каяклари, сноркелинг жиҳозлари ва SUP-серфинг доскалари тақдим этилади. Шу билан бирга, бу дайвинг учун ажойиб жойдир.\nТехас фожиаси, ҳибсдаги шаҳзодалар, янги офшор можароси, Жиззахдаги байрам ва куннинг бошқа хабарлари


Қишлоқ хўжалиги соҳасида билимларни тарқатиш хизматларини ривожлантириш\n2019 йил 2 апрел куни Тошкентда Қишлоқ хўжалиги соҳасида билимларни тарқатиш хизматларини мустаҳкамлаш бўйича тренерлар учун минтақавий тренинг ўз ишини бошлади.\nТадбир Бирлашган Миллатлар Ташкилотининг Озиқ-овқат ва қишлоқ хўжалиги (ФАО) Марказий Осиё минтақавий офиси ва Ўзбекистон қишлоқ хўжалиги вазирлиги билан билан ҳамкорликда ташкил этилиб, Озарбайжон, Қирғизистон, Тожикистон ва Ўзбекистондан иштирокчиларни қамраб олган.\nМарказий Осиё давлатларида қишлоқ хўжалиги ҳамон либерализация ва эркин бозор тамойилларига асосланган иқтисодиётга ўтиш жараёнида. Кўпгина фермерларнинг эса қишлоқ хўжалиги соҳасидаги таълим ва тажрибаси саёз бўлиб, маълумот олиш ва маслаҳат хизматларидан фойдаланиш имкониятлари чекланган.\nМарказий Осиёнинг кўп давлатларида қишлоқ хўжалиги соҳасини кенгайтиришга ихтисослашган, халқаро тараққиёт ташкилотлари томонидан қўллаб-қувватланадиган нодавлат нотижорат ташкилотлар (ННТ) фаолият олиб боришади. Шу билан бирга, қишлоқ хўжалиги экинлари етиштиришни такомиллаштириш ва ҳосилдорликни ошириш учун ушбу ННТ мутахассисларининг салоҳияти ва техник билимларини кучайтириш зарур.\n«Билимларни тарқатиш хизматларидаги мутахассисларнинг ҳаммаси ҳам қишлоқ хўжалиги соҳасида таълимга эга эмас. Ундан ташқари, баъзиларининг фермерлар билан ишлаш тажрибаси етарли эмас – уларнинг аксарияти илгари мактаб ўқитувчиси ёки техник ходим сифатида фаолият юритишган. Шу боис, лойиҳа техник салоҳиятни ошириш ва замонавий экинларни етиштириш борасида билимларни кенгайтириш мақсадида давлат ва хусусий хизмат кўрсатиш хизматларини қўллаб-қувватлайди», дейди ФАОнинг қишлоқ хўжалиги мутахассиси Хафиз Мўминжонов.\nУч кунлик семинар ФАО техник ҳамкорлиги дастури доирасида молиялаштирилган «Марказий Осиёда қишлоқ хўжалиги соҳасида билимларни тарқатиш хизматларининг салоҳиятини кучайтириш» лойиҳаси доирасида ташкил этилди.\nЛойиҳа доирасида кутилаётган асосий натижалардан бири – қишлоқ хўжалиги экинлари, ер ва сув ресурсларини самарали бошқариш, зараркунандаларга қарши кураш ва иқлим ўзгариши оқибатларини юмшатиш борасида фермерларга ўз вақтида ва самарали ёрдам кўрсатишга қодир бўлган билимларни тарқатиш бўйича такомиллашган хизматлардир. Лойиҳа доирасида асосий эътибор минтақада билимларни тарқатиш ва мутахассислар салоҳиятини ошириш стратегиясини яратишга қаратилган.\n«Маслаҳат хизматларини такомиллаштириш, шунингдек, сифатни яхшилаш, қишлоқ хўжалиги ишлаб чиқаришида товарлар ва хизматлар таъминотини янада барқарор таъминлаш орқали табиий ресурсларни бошқарувчи мутахасссисларга фойда келтиради», деб таъкидлайди Хафиз Мўминжонов.\nИқлим ўзгаришининг оқибатларини юмшатиш учун барқарор қишлоқ хўжалиги амалиётлари бўйича Тожикистонда олиб борилган тадқиқотлар натижасига кўра, фермерлар бундай усуллар тўғрисида нафақат кам маълумотга эгалар, балки улар орасида гендер фарқлари ҳам мавжуддир. Қишлоқ хўжалигида аёллар ва эркаклар умуман турли ҳил ҳолатларга дуч келадилар. Билимларни тарқатиш хизматлари ҳам бундан истисно эмас.\nОдатда фермерлар барқарор амалиётлар ҳақидаги маълумотларни бошқа фермерлардан олишади. Аммо, аёллар томонидан бошқариладиган қишлоқ хўжаликларида ўзаро маълумот алмашиш даражаси эркаклар бошчилигидаги фермер хўжаликларига нисбатан жуда кам. Бу маълумот бўшлиги аёл фермерларнинг имкониятларини камайтирувчи омиллардан биридир.\n«Шу сабабли, аёл фермерлар имкониятларини ошириш мақсадида, лойиҳа нафақат эркаклар, балки аёллар ўртасида ҳам билимларни тарқатиш мутахассисларини тайёрлашга йўналтирилади», дейди ФАОнинг қишлоқ хўжалиги билимларини тарқатиш бўйича мутахассиси Невена Александрова-Стефанова.\nБилимларни тарқатиш хизматлари ходимларининг техник билим ва малакасини ошириш аёл ва эркак фермерларга янада сифатли хизмат кўрсатиб, нафақат ишлаб чиқаришни яхшилашга таъсир кўрсатади, балки аҳолининг муҳтож қатламларини қисқартириш, шунингдек Барқарор Ривожланиш Мақсадларига мувофиқ, 2030 йилгача хафвсизлигини таъминлаш имконини яратади.


"Сотилган виждон" китоби, Исоқжон Нишонов\nЁзувчи Исҳоқжон Нишоновнинг асарлари аллақачон ҳақиқий ўқувчилар қалбидан чуқур жой олганига шубҳамиз йўқ. Унинг асарлари на фақат мамлакатимизда, балки, хорижий давлатларда ҳам ўз мухлисларини топган. Муаллиф детектив қиссалардан иборат янги асарга қўл урди. Биз бугун ўқувчиларимиз ҳукмига адибнинг “Сотилган виждон” ҳамда “Жиноят қидирув бўлими эшитади” қиссаларини ҳавола этмоқдамиз. Китобни қўлга олишингиз биланоқ ундаги воқеалар сизни ўзига сеҳрлаб олади. Ўзингизни асар қаҳрамонлари билан ёнма ён юргандек хис этасиз. Мазкур роман–сериал бир ўтиришда бош кўтармай ўқиладиган китоблар сарасига киришига шубҳамиз йўқ.\nЎзбек халқ ижоди ёдгорликлари. 17-жилд. Сув қизи. Сеҳрли эртаклар


11:25 15.09.2017 (Янгиланган 14:39 15.09.2017) Ҳавола олиш\nУ табиий газни корхона цехига етказиб берганлиги учун пул талаб қилган. Унга нисбатан жиноят иши қўзғатилди\nТОШКЕНТ, 15 сен — Sputnik. Наманган вилояти МХХ бошқармаси ходимлари "Наманган шаҳар газ" унитар корхонаси абонентлар бўлими бошлиғи Бахром Тўхтабоевни бир нечта ҳуқуқбузарликлар содир этганликда айбланувчи тариқасида қўлга олишди, деб хабар қилди Sputnik мухбири.\n"Миллий хавфсизлик хизматига Бахром Тўхтабоев томонидан таъмагирлик қилиш ҳолати тўғрисида маҳаллий тадбиркордан ариза келиб тушди. У меваларни қуритиш цехига газ етказиб берганлиги учун пул талаб қилган. "Наманганшаҳаргаз" корхонаси ходими 300 доллар ва бир миллион сўмни олаётган пайтда қўлга олинди", — деб таъкидлади МХХ ходими.\nБош прокуратура ҳузуридаги департамент томонидан Бахром Тўхтабоевга нисбатан Жиноят кодексининг тегишли моддалари бўйича жиноят иши қўзғатилди.\nЭслатиб ўтамиз, Ўзбекистон Бош прокуратураси ҳузуридаги Мажбурий ижро бюроси июн-август ойлари оралиғида амалга оширилган ишлар юзасидан ахборот эълон қилган эди. Унга кўра Мажбурий ижро бюроси томонидан энергия ресурсларининг талон-торож қилиниши оқибатида 137,5 млрд. сўм нореал қарздорлик келиб чиқиш ҳолатлари бўйича 111 та жиноят иши қўзғатилган.


Россия Сладкое кўли Қозоғистонга берилганини инкор қилди\nСладкое кўлидаги чегара чизиғи.\nРоссия расмийлари Сладкое кўли тўлиғи билан Қозоғистонга ўтказиб берилгани тўғрисидаги маълумотларни инкор қилди.\nНовосибирск вилоят думаси сўнгги ҳафтада Россия ва Қозоғистон матбуотида пайдо бўлган бу хабарларни “бекорчи гап”, деб баҳолади.\nВилоят думаси раиси ўринбосари Андрей Панферов “Коммерсанть” газетасига “биз суверен ҳудудимизнинг бир қисмини қўшни давлатга қандай қилиб бериб қўйишимиз мумкин?”, деб айтган.\nРоссия ва Қозоғистон чегарасининг бир қисми Сладкое кўли орқали ўтади.\nҚозоғистоннинг Россиядаги элчихонаси ҳам Сладкое кўлининг мақоми ўзгармаганини, бу ерда икки давлат чегарачилари чегара белгиларини таъмирлаш бўйича ҳамкорликда иш олиб бораётганларини билдирди.


ХАБАРНОМА! “Qorako’ldonmahsulotlari” АЖ акциядорлари диққатига! – QORAKULDON.UZ\n> МАТБУОТ МАРКАЗИ > Эълонлар > ХАБАРНОМА! “Qorako’ldonmahsulotlari” АЖ акциядорлари диққатига!\nҲурматли акциядор! 2021 йил 26- март куни соат 11-00 да “Qorako’ldonmahsulotlari” Акциядорларлик жамияти акциядорларнинг навбатдаги Умумий йиғилиши бўлиб ўтади.\nМанзил: Бухоро вилояти Қоракўл шахри Тинчлик кўчаси 47-уй\nНавбатдаги умумий йиғилишга чақирган орган: Жамият Кузатув кенгаши йиғилиши.\nНавбатдаги умумий йиғилишга кабул қилинган сана: 2021 йил 02-март.\nАкциядорларни рўйхатга олиш 2021 йил 26-март куни соат 10.00 дан 10.30 гача давом этади.\nЖамият веб-сайти: www.қоракулдон.уз.\n1. Акциядорлар умумий йиғилиши регламентини тасдиқлаш;\n2. Саноқ комиссияси сони ва таркибини тасдиқлаш\n3. Жамият Кузатув кенгашининг 2020 йилда бажарилган ишлар юзасидан ҳисоботини тадиқлаш;\n4. 2020 йил молия-хўжалик фаолияти якунлари бўйича жамият бошқарув раисининг ҳисоботини тасдиқлаш;\n5. Тафтиш камиссиясининг 2020 йил фаолияти якунлари бўйича ҳисоботини тасдиклаш;\n6. Ўзбекистон Республикаси Призидентининг 2019 йил 24 августдаги ПҚ-4426-сонли қарори талабларига мувофиқ 2020 йил якуни бўйича бошкарув раисининг ишлаб чиқариш маҳаллийлаштриш, саноатда кооперация алоқаларни кенгайтириш масалалари бўйича директорнинг хисоботини эшитиш;\n7. Корхоналарда харидлар жараёнинг шаффофлиги асослиги, шу жумладан, маҳаллий маҳсулотларнинг сифати ва нархи бўйича белгиланган параметрларга мувофиқлигини хисобга олган ҳолда импорт харидларини, шунингдек валюта ресурсларидан самарали фойдаланиши тўғрисида ташқи аудит хулосасини кўриб чикиш;\n8. Жамиятниг 2020 йилги бухгалтерия баланси, молиявий хисоботи ва харажатлар сметасини тасдиқлаш;\n9. 2020 йил якуни бўйича ташқи аудит хулосасини тасдиқлаш\n10. Жамиятнинг 2021 йил фаолиятини текшириш учун аудиторлик ташкилоти билан шартнома тузиш ва тўланадиган хизмат хаққи чегараси миқдорини тасдиқлаш;\n11. Жамиятниг 2020 йил якуни бўйича олган соф фойдаси тақсимотини тасдиқлаш;\n13. Жамият бошкарув раиси билан шартномани узайтириш;\n14. Жамият кузатув кенгаш аъзоларини сайлаш\n15. Жамият тафтиш камиссияси аъзоларини сайлаш;\n16. ” Жамият Кузатув Кенгаши ва тафтиш комиссияси аъзоларини моддий рағбатлантириш тўғрисида”ги Низомга асосан жамият Кузатув кенгаши ва Тафтиш камиссияси аъзоларини моддий рағбатлантириш;\n17. Даъво муддати ўтган кредиторлик ва дебиторлик қарзларни жамият фойдаси ва зарарига олинишини тасдиқлаш;\n18. Корпоратив бошқарув Кодекси талабларига мувоффиқ жамиятда 2020 йил якуни бўйича мустақил ташкилот томонидан ўтказилган корпоратив баҳолаш бўйича хулосани тасдиқлаш;\n19. Давлат рўйхатидан чиқарилиб, фаолияти тугатилган юридик шахсларнинг кўп йиллардан буён ундирилмасдан келинаётган умидсиз, муддати ўтган дебитор қарздорликларни, юридик шахс тугатилганлиги хақидаги тегишли ҳужжаларга асосан жамият балансидан чиқариш;\n20. “Ўздонмахсулот” тизимига кирувчи аффиланган шахслар билан тузилиши мумкин бўлган битимларни маъқуллаш тўғрисида;\nЙиғилишда акциядорнинг ўзи паспорти билан ёки шахсингизни тасдиқловчи хужжати бўлиши сўралади.\nМурожаат учун телефон: 0(365) 56-57-135 0(365)56-57-039


Ватиканда Рим Папаси Иоанн Павел Иккинчининг жасадини Папа Қасридан Авлиё Петр саройига олиб ўтиш маросими бўлиб ўтди.\n09 март 2021, Тошкент вақти: 00:32\nМаросимга кардинал Эдуардо Мартинез Сомало раҳбарлик қилди. кардинал Эдуардо Мартинез Сомало янги папа Сайлангунига қадар Рим Католик черковига раҳбарлик қилади.\nАйни пайтда, Ватикан расмийларининг хабар қилишича, кардиналлар кенгаши Рим Папаси Иоан Павел Иккинчининг дафн маросимини жума куни ўтказишга қарор қилган.\nКардиналларнинг шу ойнинг ичида янги Папани сайлаш жараёнини бошлаши кутилмоқда.\nКеча марҳум папа хотирасига бағишланган ибодатда қатнашиш учун Римдаги Авлиё Пётр майдонига 100 мингдан ортиқ одам йиғилди.\nИоанн Павел Иккинчи ўтган шанба куни 84 ёшида вафот этди.\nЖаҳон ҳамжамияти Иоанн Павел Иккинчининг вафотига муносабат билдирмоқда.\nТожикистон Ислом партияси етакчиларидан бири Ҳикматуллоҳ Сайфоуллоҳзода Озодлик радиосига марҳум Папанинг жаҳон ижтимоий ва сиёсий ҳаётидаги ўрни ҳақида буларни айтди:\n“У ижтимоий ҳаётнинг турли соҳаларига таъсир ўтказар эди. Ғарб ва шарқ маданиятлари ўртасида мулоқот ўрнатиш борасида кўп хизмат қилган. Унинг ютуқларига шоҳид бўлган одамлар унинг ўрнига келадиган шахснинг ҳам папанинг ишини давом эттиришига умид қилса керак”, - деди Тожикистон Ислом партияси вакили.\nСобиқ Совет Иттифоқи Президенти Михаил Горбачев папа Совуқ Уршнинг бархам топишига хисса қўшганини қайд этди.\n“Папа ажойиб одам эди. У черковнинг атоқли хизматчиси эди. У Ватикан давлатининг раҳбари сифатида Совуқ Уршнинг тугашига ва жаҳон халқларининг яқинлашишига катта ҳисса қўшган”, - деди Горбачев.


Oldingi maqola ЗАМОНАВИЙ ТЕХНОЛОГИЯ, СИФАТЛИ МАҲСУЛОТ\nKeyingi maqola САНОАТ УСУЛИДА ҚУЁН БОҚИШ – МЎМАЙ ДАРОМАД МАНБАИ\nМаълумки, юртимизда саноатнинг турли тармоқларини жадал тараққий эттириш, ҳам импорт ўрнини босувчи, ҳам ташқи бозор талабига мос саноат маҳсулотлари ишлаб чиқаришни ташкил этиш учун барча имконият ва салоҳият мавжуд. Асосийси, бунинг учун зарур хомашё ресурслари ҳам етарлича топилади. Фақатгина замонавий технологиялардан фойдаланиб, хомашёни чуқур қайта ишлашни йўлга қўйиш орқали кутилган натижага эришиш, тайёрланажак маҳсулот харидоргирлиги ва рақобатбардошлилигини таъминлаш мумкин. Шу йўналишда иш бошлашга қатъий бел боғлаган, истиқболли лойиҳаларни илгари сураётган ташаббускор тадбиркорлар эса ҳар томонлама қўллаб-қувватланаяпти. Уларга кенг имтиёзлар тақдим этилиб, кези келганда, кўмак кўрсатилмоқда.\nҚарши шаҳридаги “Тозалик маликаси” масъулияти чекланган жамияти томонидан ҳам бундан қарийб икки йил аввал ишлаб чиқаришни маҳаллийлаштириш бўйича фаол саъй-ҳаракатлар бошлаб юборилганди. Уринишлар бесамар кетмади. Қисқа вақт ичида юқори кўрсаткичлар қайд этилди. Асосан ювиш воситалари тайёрлашга ихтисослашган корхонада айни вақтга келиб пировард маҳсулот таркибида маҳаллий хомашё улуши 80 фоизга етди. Айрим қўшимча компонентларгина хориждан олиб келинмоқда, холос.\n- Лойиҳамиз маҳаллийлаштириш дастурига киритилгани боис кўпдан бери солиқ ва божхона имтиёзларидан фойдаланиб келаяпмиз, жамғарилган сармояни эса мавжуд қувватларни техник-технологик жиҳатдан янгилаш, ишлаб чиқаришни модернизация қилишга йўналтираяпмиз, - дейди корхона раҳбари Матлуба Ўтаганова. – Айнан шу жиҳат биз таклиф этаётган маҳсулотларнинг сифатли бўлишига шароит ҳозирлаяпти. Яқинда ҳам Хитой мамлакатидан қўшимча линиялар олиб келтирдик. Бунинг учун 300 миллион сўмдан ортиқ маблағ сарфладик. Эндиликда хўжалик совуни, идиш-товоқ ювиш учун махсус гель, шунингдек, қовурилган “семечка” сингари янги маҳсулотларни истеъмол бозорига етказиб бераяпмиз. Тармоқлар кўпайиши ҳисобига янги иш ўринлари яратилди. Энг муҳими, маҳсулотимиз ташқи бозордан ортмаяпти. Кўпдан бери фақат экспортга маҳсулот чиқариш учун ишлаяпмиз. Ўтган йили хорижлик ҳамкорларга қарийб 80 минг долларлик ювиш воситалари етказиб берган бўлсак, жорий йилда маҳсулот олди-сотдиси бўйича қиймати 680 минг долларлик шартномага эгамиз. Шу вақтгача 340 минг долларлик маҳсулотни юклаб Тожикистонга жўнатдик. Савдо ҳамкорларимиз қовурилган “семечка”га ҳам харидор бўлишмоқда. Ҳозирда афғонистонлик ишбилармонлар биздан маҳсулот харид қилиш истагини билдиришди. Келишув имзолаш арафасида турибмиз. Келгусида экспорт географиямиз янада кенгайиши табиий.\nТадбиркорнинг сўзларига кўра, 30 нафарга яқин ишчи меҳнат қилаётган корхонада ҳар ойда ўртача 30 тонна хўжалик совуни, 10 тоннага яқин махсус гель, 15 тонна кир ювиш кукуни ишлаб чиқарилмоқда. Маҳсулот тури 20 хилдан ошган. Ишбилармон 2018 йилда яна бир йўналишни ишга туширишни мақсад қилган. Корхонада шампунь ишлаб чиқаришни ташкил этиш режалаштирилган. Бунинг учун алоҳида цех қурилиб, фойдаланишга тайёр ҳолга келтирилган. Ушбу цех Германиядан олиб келиниши кўзда тутилган, қиймати 100 миллион сўмдан зиёд замонавий ускуналар билан жиҳозланади. Режа муваффақиятли амалга ошгач, ўнлаб ёшлар доимий иш билан таъминланади. Қолаверса, экспортбоп маҳсулотлар тури яна биттага кўпаяди.\nСуратларда: “Тозалик маликаси” МЧЖ фаолиятидан лавҳалар.


12:25 / 18.07.2017\nПрезидентнинг 14 июлдаги қарори билан “Меҳнат фахрийси” кўкрак нишони таъсис этилди. Бу ҳақда давлат раҳбарининг расмий сайтида хабар берилди.\n«Меҳнат фахрийси» кўкрак нишони билан мамлакатнинг иқтисодиёт, ишлаб чиқариш, илм-фан, маданият, таълим, соғлиқни сақлаш, юриспруденция ва бошқа соҳаларида кўп йиллар давомида ҳалол ва самарали меҳнат қилган нафақа ёшидаги фуқаролар, шунингдек, ишламасдан, ҳаётини оилалар мустаҳкамлигини сақлаш, фарзандларни жамият олдида масъулият, миллий ва умуминсоний қадриятларга, катталарга ва ёш авлод вакилларига ҳурмат, она Ватанга муҳаббат, истиқлол ғояларига садоқат руҳида тарбиялаш ишларига бағишлаб, жамиятда ҳурмат қозонган оналар тақдирланади.\nКўкрак нишони 3 даражага эга бўлиб, қуйидагилар тақдирланади:\nI даражали – камида 35 йиллик меҳнат стажига эга шахслар (бир йўла тўланадиган пул мукофоти – 4 ЭКИҲ);\nII даражали – камида 30 йиллик меҳнат стажига эга шахслар (бир йўла тўланадиган пул мукофоти – 3 ЭКИҲ);\nIII даражали – камида 25 йиллик меҳнат стажига эга шахслар, шунингдек, жамиятда ҳурмат қозонган ишламайдиган оналар.\nI даражали кўкрак нишони юқори даражали ҳисобланади. II ёки III даражали кўкрак нишони билан тақдирланганлар кейинчалик унинг юқори даражалари билан босқичма-босқич мукофотланиши мумкин. Бир даражадаги кўкрак нишони такроран берилмайди.\nТақдирлаш «Нуроний» жамғармасининг Васийлик кенгаши қарори асосида амалга оширилади. У «Наврўз» байрами арафасида тантанали вазиятда топширилади.\nТақдирланганлар тиббий хизматдан имтиёзли фойдаланиш ҳуқуқига эга бўладилар. Нишон билан бир қаторда гувоҳнома ҳам берилади. Тақдирланганлар яшайдиган хонадонлар ва уй-жойлар эшикларига мис қотишмасидан тайёрланган белги ўрнатилади.\nЎзбекистонда транспорт воситаларини рўйхатга олишнинг янги тизими жорий этилади


Наманганда баскетбол бўйича Ўзбекистон чемпионатининг учинчи тур ўйинлари бўлиб ўтди\n17:05 / 24.05.2016\nНаманганда 16 ёшгача бўлган ўсмирлар ўртасида баскетбол бўйича Ўзбекистон чемпионатининг ҳал қилувчи учинчи тур ўйинлари бўлиб ўтди. Бу ҳақда “ЎзА” хабар бермоқда.\nМусобақада Навоий, Самарқанд, Андижон вилоятлари ва Тошкент шаҳридан олти жамоа ўзаро баҳслашди.\nТошкент шаҳрининг Марказий ҳарбий спорт клуби ва Наманган вилояти терма жамоалари мусобақани яхши натижа билан якунлади. Наманганликлар Самарқанд вилояти терма жамоасини 66:47, андижонлик тенгдошларини 63:31, Навоий вилояти вакилларини 85:15, “Наманган-Ёшлик” жамоасини 65:23 ҳисобида мағлубиятга учратди. Марказий ҳарбий спорт клуби жамоаси ҳам барча рақибларини мағлуб этиб, финалга чиқди.\nҲал қилувчи учрашувда пойтахтлик баскетболчилар рақибларини 96:82 ҳисобида енгиб, шоҳсупанинг энг юқори поғонасидан жой олди. Мезбон спортчилар кумуш, самарқандликлар бронза медаль билан тақдирланди.\nЧемпионат давомида ўз истеъдод ва маҳоратини намойиш қилиб, турли номинациялар бўйича тақдирланган тошкентлик Георгий Лавров, наманганлик Асадбек Акромов, самарқандлик Эмиль Қаюмов мамлакат терма жамоасига қабул қилинди.


Ислоҳотлардан аҳоли миннатдор\nБугунги кунда аҳоли мурожаатлари билан ишлаш давлат идоралари олдидаги муҳим вазифалардан бирига айланди. Эндиликда давлат идоралари вакиллари жойларга чиқиб, аҳоли билан учрашувлар ўтказиш асносида муаммоларни ҳал этиб, фуқароларнинг таклифлари бўйича иш олиб бормоқда.\nЖорий йилнинг 25–28 ноябрь кунлари Ўзбекистон Республикаси Президентининг маслаҳатчиси Т. Худайбергенов раҳбарлигидаги бир қатор давлат идоралари вакиллари Қорақалпоғистон Республикасидаги туманларда бўлиб, сайёр қабуллар ўтказди. Жумладан, Ўзбекистон Республикаси Ички ишлар вазирининг ўринбосари, полковник Р. Хатамов жисмоний ва юридик шахсларнинг 130 нафар вакилини қабул қилди.\nМурожаатларнинг мазмунига эътибор қаратадиган бўлсак, улардан 46 таси ички ишлар органлари хизматига қайта тиклаш ва ишга кириш, 7 таси суриштирув-тергов ҳаракатлари, 35 таси паспорт ҳамда Ўзбекистон Республикаси фуқаролигини олиш, 5 таси мол-мулк, пул маблағларини ундириш, 15 таси ички ишлар органлари ходимларининг хатти-ҳаракатидан норозилик, 22 таси бошқа масалалардан иборат эди.\nҚабул жараёнида мурожаатларнинг 48 таси шу жойнинг ўзида ечим топди. Масалан, ички ишлар органлари профилактика инспекторининг жамоат тартибини сақлаш бўйича ёрдамчиси лавозимига ишга кириш истагини билдирган икки нафар фуқаронинг ҳужжатлари қабул қилинди. Шунингдек, Чимбой туманида яшовчи фуқаро Г. Усеновга Ўзбекистон Республикаси фуқаросининг паспорти ва 5 нафар фуқарога 16 ёшга тўлганлиги муносабати билан биометрик паспортлар топширилди.\nБундан ташқари, қабуллар давомида вазир ўринбосари Қораўзак тумани «Ата макан» макон фуқаролар йиғини К. Алламбергенов кўчаси, 70-уйда яшовчи К. Сейдановнинг уйига бориб, ушбу хонадондагиларнинг яшаш шароити билан яқиндан танишди. Мазкур оилага моддий ёрдам кўрсатилиб, уйни таъмирлаш юзасидан туман ИИБ бошлиғига топшириқ берилди ва ижроси назоратга олинди. Шунингдек, туман тиббиёт бирлашмаси раҳбариятига шу хонадонда яшовчи ногирон Т. Сейдановни тиббий кўрикдан ўтказиб, шифохонада даволатиш юзасидан кўрсатма берилди.\nЎрганишлар давомида Қораўзак тумани «Ғаресизлик» макон фуқаролар йиғини Ажинияз кўчаси, 56-уйда яшовчи Қ. Ерлепесованинг ҳам кам таъминланган оилалар ҳисобида туриши, ногирон фарзанди борлиги инобатга олиниб, ушбу хонадонга моддий ёрдам кўрсатилди ҳамда хонадон эгаларининг бандлигини таъминлаш мақсадида тикув машинаси совға қилинди.\nШунингдек, вазир ўринбосари Мўйноқ туманидаги Тўқпоқ ота овулида жойлашган 11-сонли МТМга ҳам ташриф буюриб, қиш мавсумига кўрилган тайёргарлик ишларини кўздан кечирди. Мактабгача таълим муассасасига Қорақалпоғистон Республикаси ИИВ томонидан кондиционер ажратилиши юзасидан кўрсатма берилди ва бу ерда тарбияланаётган болажонларга вазирлик номидан турли хилдаги ўйинчоқлар совға қилинди.


Ўзбекистонлик 11 нафар бемор бола Германияда даволаниш учун жўнатилди\n17:19 / 17.02.2016\n2002 йилда “Соғлом авлод учун” халқаро хайрия фонди, Ўзбекистон Республикаси Соғлиқни сақлаш вазирлиги, Германиянинг “Friedensdorf International” халқаро ташкилоти биргаликда уч томонлама ҳамкорлик битими имзоланган эди. Ҳамкорлик доирасида 12 ёшгача бўлган бемор ва ногирон болаларни даволаш ва реабилитация қилиш белгиланган.\nҲамкорликнинг навбатдаги босқичида бугун, яъни 17 февраль куни Тошкент Халқаро Аэропортида 11 нафар бемор бола Германия клиникаларида даволаниш учун жўнатилди.\nМаълумотларга кўра, 2015 йилда республика бўйича жами 166 нафар туғма лаб танглай нуқсони бўлган ногирон болаларда жарроҳлик операциялари ўтказилди. “Чиройли оёқчалар” лойиҳаси доирасида туғма оёқ нуқсони (маймоқлик) ва “Қийшиқ бўйин” ташхиси билан 15 ёшгача бўлган 226 нафар бемор бола операция қилинган.\nЖорий йилнинг 21 февраль куни соат 06:00да Германия Республикасидан 13 нафар соғломлаштирилган бола Тошкентга қайтиб келади.


"Пахтакор" бош мураббийсиз Абу Дабига етиб келди » Скачать музыку бесплатно новинки музыки 2016-2017\n"Пахтакор" бош мураббийсиз Абу Дабига етиб келди\nКомментариев: 0 Просмотров: 128 Дата: 18-04-2016, 07:00 "Пахтакор" жамоаси делегацияси 17 апрелда БААнинг Абу Даби шаҳрига етиб келди. ОЧЛнинг 5-туридан ўрин олган 19 апрелдаги учрашувда тошкентлик футболчилар "Ал Жазира" клубига қарши майдонга чиқадилар. "Шерлар" сафида иккита йўқотиш бор: Искандеров ва Андреев жароҳатлари туфайли ўйинда иштирок эта олмайди. БАА пойтахтига оилавий сабабларга кўра жамоа бош мураббийи Нўъмон Ҳасанов ҳам кела олмади. - деб хабар бермоқда Stadion.uz нашри.


Ўзбекистонда "Бош вазир кубоги-2020" футбол мусобақалари старт олмоқда - 05.09.2020, Sputnik Ўзбекистон\nЎзбекистонда "Бош вазир кубоги-2020" футбол мусобақалари старт олмоқда\nМусобақада иштирок этишни режалаштирганлар 10-сентябрга қадар талабнома тақдим этишлари мумкин. Бу энг сўнгги муддат 05.09.2020, Sputnik Ўзбекистон\n11:00 05.09.2020 (янгиланди: 11:08 05.09.2020)\n© Sputnik / Виталий Тимкив / Фотобанкка ўтишМяч\nМусобақада иштирок этишни режалаштирганлар 10-сентябрга қадар талабнома тақдим этишлари мумкин. Бу энг сўнгги муддат\nТОШКЕНТ, 5 сен - Sputnik. Ўзбекистонда "Бош вазир кубоги-2020" футбол мусобақалари старт олмоқда, деб хабар қилади Жисмоний тарбия ва спорт вазирлиги матбуот хизмати.\n18 Феврал 2020, 18:40\nХабарда айтилишича, Жисмоний тарбия ва спорт вазирлиги ташаббуси билан жорий йилнинг 4-12-октябр кунлари вазирликлар, идоралар, хўжалик бирлашмалари, йирик корхона ва ташкилотларнинг ходимлари ўртасида футбол мусобақалари ташкил этилади.\nШу мақсадда "Бош вазир кубоги" мусобақаларида қатнашиш учун мамлакатда фаолият олиб бораётган 150дан ортиқ вазирлик, идора, хўжалик бирлашмалари, йирик корхона ва ташкилотларга таклифномалар юборилди.\nМусобақада иштирок этиш учун талабнома тақдим этишнинг сўнгги муддати этиб 10-сентябр белгиланган.\nЎтган йили илк маротаба ташкил этилган мусобақаларда 64та жамоа иштирок этган. Бир ҳафтадан ошиқроқ давом этган қизғин ва муросасиз баҳсларда бош совринни Ўзбекистон Олий суди жамоаси қўлга киритган эди.


Ярим йилликда аёлларга зўравонлик ҳолатлари кескин ошган. ИИБ инспектори ҳимоя ордери тартиби ҳақида маълумот берди\n2021 йилнинг дастлабки 6 ойида республика бўйича 20 минг 387та ҳимоя ордери расмийлаштирилган. Бу ўтган йилнинг шу даври билан солиштирилганда ордернинг берилиши қарийб 6 баробарга кўпайганини кўрсатади.\n2021 йилнинг январь-июнь ойларида республика бўйича зўравонликдан жабрланган жами 20 минг 387 кишига ҳимоя ордери расмийлаштириб берилган. Ички ишлар вазирлигининг Ҳуқуқбузарликлар профилактикаси Бош бошқармасининг маълум қилишича, жорий йилнинг ўтган 6 ойида хотин-қизларга нисбатан зўравонлик ва тазйиқ ўтказиш ҳолатлари юзасидан республика бўйича ички ишлар органларига қилинган мурожаатлар сони 20 минг 704тани ташкил этган. Шундан 20 минг 387 кишига ҳимоя ордери расмийлаштириб берилган.\nТаҳлил қилинса, ҳимоя ордерларининг 14 минг 133 ҳолатда эр томонидан хотинига, 488 ҳолатда келин томонидан қайнонага, 739 ҳолатда қайнона томонидан келинга ҳамда 5027 ҳолатда бошқаларга нисбатан зўравонлик содир бўлганда берилганини кўриш мумкин. Зўравонлик ҳолатларининг 17 минг 919таси оилада, 1690таси кўчада, 459таси жамоат жойида, 283таси иш жойида ва 36таси таълим муассасасида содир этилган.\nМаълумотлар хотин-қизларга нисбатан зўравонлик ва тазйиқ ўтказиш ҳолатлари водий вилоятлари ва воҳада кўпайганини кўрсатмоқда. Фарғона вилоятидан – 2 766та, Қашқадарё вилоятидан – 2 284та ва Андижон вилоятидан 1 837та мурожаат қайд этилган.\n2020 йилнинг ўтган шу даври билан таққосланганда ҳимоя ордери берилиши қарийб 6 баробарга ошгани маълум бўлади. Маҳалла ва оилани қўллаб-қувватлаш вазирлиги ахборот хизматининг маълумот беришича, 2020 йилнинг дастлабки 7 ойида республика бўйича жами 3 592 нафар хотин-қизга ҳимоя ордерлари расмийлаштириб берилган эди.\nҲимоя ордери нималардан ҳимоя қилади?\nҚонунга кўра, ҳимоя ордери зўравонликка учраган шахсларни қуйидагича ҳимоялайди:\nтазйиқ ўтказишни ва зўравонлик содир этишни тақиқлайди;\nтарафлар ўртасида алоқани тақиқлайди (иш ва таълим муассасаларида билвосита алоқага йўл қўйилади);\nтарафларнинг бир хонада бирга бўлишига йўл қўйилмайди;\nзўравон шахс зиммасига мажбуриятлар юклайди (жабрланувчини даволаш, моддий ва маънавий зарарни қоплаш каби);\nзўравон шахснинг қурол сақлаш ва олиб юриш ҳуқуқи чекланади (хизмат қуролидан ташқари).\nҲимоя ордери қай тартибда берилади?\nЖабр кўрган аёл ёки бу ҳақда хабардор бўлган учинчи шахс (қўшни, қариндош ва бошқалар) яшаш ҳудудидаги ҳуқуқ-тартибот органларига ариза билан мурожаат қилади.\nХотин-қизлар масалалари бўйича профилактика инспекторлари жабрдийданинг яшаш шароитини ўрганиб чиқади. Маҳалла фаоллари, ҳудуддаги хотин-қизлар қўмитаси масъул вакиллари иштирокида вазият ўрганиб чиқилади, қўшниларнинг фикри ҳам олинади. Ҳар бир инстанция хулосаси жамланиб, 24 соат муддатда ордер бериш масаласи ҳал қилинади. 30 кунлик муддат учун бериладиган ҳужжат уч нусхада бўлади, яъни аризачи, зўравонлик содир қилган шахс ва профилактика инспекторида сақланади.\nҲужжат юридик кучга эга бўлиб, шу 30 кун муддат ичида зўравонлик қилган шахс томонидан жабрланувчига нисбатан яна ҳолат такрорланса, унга нисбатан жиноят иши очилади. Хавф-хатар ҳали ҳам мавжудлиги аниқланса, ҳимоя ордерининг муддати яна узайтирилиши мумкин.\nТошкент шаҳар Юнусобод тумани ИИБ Хотин-қизлар масалалари бўйича катта инспектор Дилноза Сиддиқова ҳимоя ордерлари берилиши кўпайгани бўйича изоҳ берди.\n«Ҳимоя ордерлари жорий қилингач, вилоятларнинг чекка ҳудудларидаги аксарият аҳолига бу ордер ҳақида маълумотлар етиб бормаган. Бошида ҳимоя ордери зўравонликка учраган шахснинг мурожаатидан сўнггина унга берилар эди. Эндиликда ички ишлар тизимининг 102 хизматида оила, турмуш доирасида юз бераётган ҳодисаларни қайд этиш йўлга қўйилган.\nФақат жабрланувчининг мурожаатига кўра эмас, шундай воқеага гувоҳ бўлган шахслар ҳам бизга хабар беришяпти. Эр-хотин, қайнона-келин, овсинлар ўртасидаги можароли ҳолатлар билан боғлиқ хабарларнинг ҳар бири профилактика инспекторлари томонидан назоратга олинади. Яъни биз ўзимиз улардан сўраяпмиз: «Сизнинг ҳуқуқларингиз поймол қилиняптими, руҳий, иқтисодий ёки жисмоний зўравонликдан азият чекяпсизми?» деб ва шу ордер ҳақида маълумот беряпмиз. Чунки уйда ўтирган, ижтимоий турмушда фаол бўлмаган, ҳуқуқларини мукаммал даражада билмайдиган аксарият аёлларимиз бу ҳақида маълумотга эга эмас.\nҲимоя ордерлари берилиши ҳолатлари сони ошишига яна бир сабаб – такрорий ордер бериш, яъни ордер муддатини чўзиш ҳолатлари кўп кузатиляпти. Айрим оилаларда зўравон эркакка нисбатан чора кўрилиб, ордер берилгач, бир муддат хотиржам яшашади. Ордернинг муддати тугагандан кейин эса яна аввалги ҳолатдаги тазйиқлар давом эта бошлайди. Аёл мажбур бўлади оиласининг тинчлигини таъминлаш учун яна ордер сўрашга.\nШунинг учун ҳозирда ҳимоя ордери муддати тугашига яқин ҳар битта жабрланувчи билан телефон орқали суҳбатлашиб, вазиятга ойдинлик киритилади ва агар зўравон ўзини ёмон тутаётган бўлса ордер муддати яна чўзилади. Бунда зўравонга нисбатан икки марта маъмурий жавобгарлик қўзғатилади. Ундан кейин ҳам шу ҳол такрорланса, у жиноий жавобгарликка тортилади. Буни билгандан кейин эркак ҳам аёлига нисбатан одоб-ахлоқ нормалари доирасида муомала қилишга, унинг ҳуқуқларини бузмасликка ҳаракат қилади. Баъзи ҳолатларда аёлнинг, оиланинг тинчлигини таъминлашнинг чораси шу ордерлар бўлиб қолди», дейди у.\n2020 йилда хотин-қизларга расмийлаштирилган «ҳимоя ордери» бўйича статистика очиқланди\nҲимоя ордери талабларини бажармаганлик учун маъмурий жавобгарлик белгиланди - Сенат


Тожикистон яна умид қишини кутмоқда\n11 май 2021, Тошкент вақти: 00:22\nЎзбекистон жорий йил куз ва қиш мавсумида Туркманистоннинг бир миллиард икки юз миллион кВт/соат электрини ўз энергетик тизимлари орқали Тожикистонга узатиб беришга розилик берди.\nБу ҳақда Озодликка Тожикистон Энергетика ва саноат вазирининг биринчи ўринбосари Муҳиддин Пўлотов маълум қилди.\nПўлотовга кўра, икки мамлакат энергетик компаниялари ўртасида бу борадаги келишув битими ўтган ҳафтада Тошкентда имзоланган.\nТожикистон ва Туркманистон ўртасида 2007 йил электр импорти бўйича имзоланган шартномага биноан туркманлар 2012 йилгача ҳар йили куз ва қиш мавсумида Тожикистонга 1,2 миллиард кВт/соат электр етказиб бериш мажбуриятини олган эди. Бироқ ўтган йили Тожикистон Туркманистондан атиги 400 миллион кВт/соат электр импорт қилган, холос. Янги йил бошидан Ўзбекистон энергетиклари “Қоракўл” подстанциясида авария юз берганини баҳона қилиб туркман электрини Тожикистонга транзит қилишни тўхтатиб қўйган эди.\nШундан сўнг Тожикистон энергетик тизими мутахассисларидан тузилган махсус комиссия “Қоракўл” подстанциясидаги вазиятни ўрганиш ва лозим бўлса, уни таъмирлаш ишларида қатнашишни билдирган эсалар-да, аммо Ўзбекистон томони бунга рухсат бермаган эди.\nИчки заҳираси тугаб қолган Тожикистоннинг барча ҳудудларида ўтган йили айни қиш қаҳратонида энергия танқислиги вужудга келди, ҳатто пойтахт Душанбеда ҳам ўтган қишда бир неча соат электр энергияси берилди, холос.\nТожикистон Энергетика ва саноат вазирлиги расмийси Муҳиддин Пўлотов Тожикистон бу йилги куз ва қиш мавсумида олдинги йилларда бўлгани каби электр танқислигига учрамайди, деган ишончда.\n- Туркманистондан импорт қилинадиган электр ҳамда Норак ва Сангтўда-1 ГЭСлари ишлаб чиқарадиган электр қуввати бизни қишдан эсон-омон чиқаради. Бу йил ўтган йилдагилардан фарқли ўлароқ Ўзбекистондан электр импорт қилмаймиз. Аммо Ўзбекистон август ва сентябр ойларида биздан 500 миллион кВт/соат электр сотиб олади, дея таъкидлади Пўлатов ўзаро суҳбат чоғида.\nРасмийнинг гапига қараганда, Тожикистон бу йил Ўзбекистонга ўз электрини сотади, яъни ўтган йиллардаги сингари Тожикистон ва Ўзбекистон ўртасида ўзаро электр бартери тўхтатилади.\nЭслатиб ўтамиз, ўтган олти йил давомида Тожикистон ва Ўзбекистон ўртасида ўзаро электр олди-бердисини амалга оширилиб келинган.\nТожикистон баҳор ва ёзда Ўзбекистонга 600 миллион кВт/соат электр бериб, эвазига куз ва қишда 900 миллион кВт/соат электр олиб турган.\nПўлот Муҳиддиновнинг таъкидича, бу йил Тожикистонда Сангтўда-1 ГЭСи тўла ишга туширилгани сабабли ўзаро электр бартерига эҳтиёж сезилмайди. Тожикистон бу йил Ўзбекистондан туркманлар электрини мамлакатга узатиб турувчи транзит ўлка сифатида фойдаланмоқчи, холос.\nБироқ кузатувчилар мамлакат аҳолиси бу йил ҳам ўтган йиллардаги сингари электр танқислигига дуч келиши мумкинлигини башорат қилмоқдалар.\nМустақил кузатувчи Раҳмон Ўлмасов Ўзбекистон бу йил ҳам турли баҳоналар билан туркман электрини Тожикистонга узатиб бериш бўйича мажбуриятларини бажармай қўйиши мумкинлигини эҳтимолдан соқит қилмайди.\n- Шу шартнома шартлари Ўзбекистон томонидан тўла бажарилишига юз фоиз кафолат йўқ. Ўзбекистонлик энергетиклар бу йил ҳам электр тармоқларида авария юз бергани ёки бошқа бирор сабабларни баҳона қилиб туркманларнинг электрини бизга узатмай қўйиши эҳтимолдан йироқмас. Туркманистон томондан бундай муаммо бўлиши мумкин эмас, чунки туркманлар Тожикистонга электр сотишдан манфаатдор, дейди Ўлмасов.\nАммо шунга қарамай, таҳлилчига кўра, Ўзбекистон ва Тожикистон ўртасида туркманлар электрини транзит қилишга доир икки ёқлама шартноманинг имзоланиши икки мамлакат ўртасидаги алоқаларнинг илиқлашаётганидан даракдир.\nБироқ мустақил таҳлилчи Қосим Бегмуҳаммадов бу битимни Ўзбекистоннинг навбатдаги сиёсий ўйини ўлароқ баҳолайди. Зеро, таҳлилчига кўра, ёз фаслида Ўзбекистоннинг Тожикистон сувига эҳтиёж катта.\n- Расмий Тошкент бугун тожиклар сувига эҳтиёж сезиб турган бир пайтда туркманлар электрини узатиб бериш битимига имзо чекиб юборган бўлса ажаб эмас. Аммо эртага қаҳратон қишда Ўзбекистон ўз зимасига олган мажбуриятини бажармаслигига ким кафолат бера олади? Ўзбекистон Тожикистоннинг энергетика мустақиллигини қўлга киритиш режаларининг амалга ошмаслигига ҳар томондан зарба бераётгани бу шуҳбаларимизни кучайтиради, дейди таҳлилчи Бегмуҳаммадов.\nТуркманистон электрини Тожикистонга транзит қилиб турган Ўзбекистон ўтган йил ҳар кВт/соат электр учун 0,3 цент ҳақ олган. Аммо бу йил транзит ҳаққига янги тариф белгиланганми, йўқми - буни тожикистонлик энергетиклардан аниқлаштириш имкони бўлмади.


Андижон фахри – Заҳириддин Муҳаммад Бобур » Andijon viloyati xalt ta'limi boshqarmasi\nAndijon viloyati xalt ta'limi boshqarmasi » Информация » Андижон фахри – Заҳириддин Муҳаммад Бобур\nЕвропа тарихчилигида “Буюк мўғиллар” номи билан машхур бўлган аслида Бобурийлар сулоласи Ҳиндистонда 300 йилдан ортиқ ҳукмронлик қилди. Бобур 1530 йил Аграда вафот этди ва ўз васиятига кўра Қобулга дафн этилди.\nБобур ўз қисқа ҳаёти давомида ижтимоий, сиёсий, иқтисодий, маданий ва маърифий ҳаётнинг жуда кўп муаммоларига ечим топишга ҳаракат қилди. Унинг илмий дунёқараши машҳур “Бобурнома” асарида баён этилган. Бу асар ўзининг ҳар жиҳатдан мукаммаллиги, турли соҳаларга оид тадқиқотларнинг маҳсули эканлиги, жуда кўп фанларга оид бебаҳо материалларга бойлиги билан илмий жамоатчиликнинг ҳайрат ва таҳсинига сазовор бўлди. Шу билан бирга тарихимизни билиш, ўзлигини англаш учун бебаҳо манбаа сифатида ҳам аҳамиятлидир. Унда адабиётшунослик, манбаашунослик, география, тилшуносликка оид ҳамда ижтимоий-иқтисодий ҳаётга оид ғоялар ва қарашлар мужассамлашган. Бу асарни мутолаа қилар эканмиз, ундан мамлакатимизнинг бугунги ҳаётида рўй бераётган ишларимизда фойдаланиш учун фикрлар топамиз.\nШунингдек, Бобурнинг “Мубаййин”, “Мухтасар”, “Ҳарб иши”, “Хатти Бобурий” каби асарлари маълум ва машхур. Шоирнинг ватанпарварлик, мардлик, инсонийлик ҳақидаги рубоий ва ғазалларини халқимиз севиб ўқийди.\nБиз бебаҳо мероси билан ўзбек адабиёти тараққиётига мислсиз ҳисса қўшган буюк аждодимиз Заҳириддин Муҳаммад Бобур билан ҳар қанча фархлансак, ғурурлансак арзийди.